NGO peneroka haram bina struktur logam hadap Masjid al-Aqsa

BAITULMAQDIS, 6 Rabiulakhir 1443H, Khamis – Pertubuhan peneroka haram Yahudi Israel, Elad membina struktur logam yang menghadap Masjid al-Aqsa semalam, lapor akhbar Al-Resalah.

Sumber tempatan berkata, struktur baru itu sangat dekat dengan tembok selatan Kota Lama di kawasan yang dirampas oleh Elad 15 tahun lalu dan dirujuk oleh pertubuhan peneroka sebagai City of David.

Katanya, struktur itu bersebelahan tanah milik keluarga Palestin Somreen, yang terletak di kejiranan Silwan di Wadi al-Hilwa.

Elad, kata Al-Resalah, diasaskan pada 1986 dan telah digunakan sebagai badan bukan kerajaan bagi projek penempatan pendudukan haram Israel.

Menurut laman berita, seorang rabi haram Israel menyiarkan iklan beberapa hari lalu menunjukkan gambar Dome of the Rock dan meminta pengambilan seorang jurutera yang pakar dalam memusnahkan bangunan.

Jumaat lepas, pendakwah Masjid al-Aqsa, Sheikh Ekrima Sabri memberi amaran mengenai bahaya yang semakin meningkat menyasarkan Masjid al-Aqsa dan kemudahannya.

Bulan lalu, peneroka Yahudi Israel direkodkan menyerbu Masjid al-Aqsa sebanyak 22 kali. – Agensi


33 hektar hutan simpan di Negeri Sembilan diceroboh

SEREMBAN, 1 Zulhijjah 1442H, Ahad – Jabatan Perhutanan Negeri Sembilan (JPNS) mengenal pasti pencerobohan berskala kecil kawasan hutan simpan di negeri itu yang membabitkan beberapa kawasan seluas 33 hektar.

Pengarah JPNS, Saleh Awaludin menegaskan, mana-mana kawasan hutan yang diceroboh akan diambil tindakan penguatkuasaan dan dilaksanakan program pemulihan kawasan hutan.

“Kerajaan Negeri Sembilan mengambil berat dan tindakan serius diambil dalam menangani isu penerokaan dan pencerobohan kawasan hutan simpan kekal,” katanya seperti dilapor Mingguan Malaysia.

Bagaimanapun, katanya, terdapat seluas 113 hektar kawasan teroka hutan simpanan kekal yang ditanam dengan pokok durian melebihi 10 tahun dan ia telah diberikan Permit Penggunaan melibatkan 83 orang peserta.

Jelasnya, pekebun-pekebun itu sebelum ini telah diberikan lesen kecil pengeluaran durian yang perlu mereka bayar sebagai hasil kepada kerajaan negeri.

“Lesen itu pula kini telah ditukar kepada Permit Penggunaan yang perlu mereka perbaharui setiap tahun,” katanya.

Menurut Saleh, sebanyak 30 lesen kecil pengeluaran durian yang diberikan sebelum ini telah dibatalkan oleh kerajaan negeri selepas pekebun tersebut tidak menjelaskan tunggakan yang ada di antaranya telah melebihi 10 tahun.

“Bagi yang bayar tunggakan pula kita tukarkan kepada Permit Penggunaan, mereka masih boleh mengeluarkan hasil namun dengan syarat mereka perlu menanam semula pokok-pokok hutan yang lain tanpa menanam pokok durian baharu.

“Permit Penggunaan ini mereka perlu perbaharui setiap tahun, jika kami dapati mereka ingkar dengan syarat ditetapkan, kami akan membatalkan permit tersebut. Permit ini semua untuk kes-kes lama, tiada permit baharu dikeluarkan lagi setakat ini,” katanya.

Katanya lagi, pelaksanaan Permit Penggunaan dilaksanakan adalah bagi memastikan tiada unsur dengan niat pemilikan tanah dalam kalangan pekebun durian tersebut.

“Kita mahu elakkan kepupusan hutan, mereka masih boleh keluarkan hasil durian tapi mesti tanam pokok hutan juga bagi memastikan hutan yang diceroboh itu kita dapat pulihkan semula,” katanya.


Separuh calon PN di Terengganu golongan ulama

MARANG, 10 Muharam 1445H, Jumaat – Separuh daripada 32 calon Perikatan Nasional (PAS) bagi Pilihan Raya Negeri (PRN) Terengganu nanti adalah daripada golongan ulama, kata Pesuruhjaya PAS negeri, Senator Datuk Husain Awang.

“Separuh daripada 32 itu adalah ulama, manakala selebihnya terdiri daripada golongan profesional, usahawan dan mereka dari latar belakang lain.

“Ini menggambarkan jenis kerajaan negeri yang PAS dan PN mahu bentuk apabila berjaya mempertahankan negeri,” kata Hussain dalam ucapannya dalam majlis di Rusila, malam tadi.

PAS kini menguasai 22 daripada 32 kerusi dan telah mentadbir negeri itu sejak Pilihan Raya Umum ke-14 (PRU14) pada 2018.

Sementara itu, Presiden PAS, Tan Sri Abdul Hadi Awang yang turut hadir pada majlis itu berkata, semua calon telah melalui proses tapisan yang ketat sebelum mereka dipilih.

“Kami tidak memilih mereka yang tidak boleh dipercayai atau mereka yang mempunyai masalah peribadi. Kami hanya memilih mereka yang mempunyai rekod prestasi amanah,” kata Abdul Hadi, yang juga Ahli Parlimen Marang.

Abdul Hadi kemudian menggesa ahli parti supaya berusaha ke arah menawan kesemua 32 kerusi dalam pilihan raya, yang berlangsung pada 12 Ogos.

Pautan senarai calon PN Terengganu;


Makluman pemasyhuran JKP ISMA sesi 2021-2023

Presiden : Ustaz Muhammad Fauzi bin Asmuni
Timbalan Presiden : Dr Ahmad Kamsani bin Samingan
Naib Presiden (Dakwah) : En Mohd Noor Azib bin Asmangi
Naib Presiden (Pembangunan Sumber Manusia) : Tuan Haji Majid bin Jantan
Naib Presiden (Pemuda dan Pengkaderan) : Tuan Haji Mohd Sahrularifin bin Ab Manan
Ketua Wanita : Ustazah Dr Suriani binti Sudi
SUA: En Ahmad Zikri Bin Zainudin
Bendahari: Tuan Haji Muhammad Faisal bin Kamarul Zaman

Penolong SUA : Ustaz Muhamad ‘Izzat bin Husman

Ahli Jawatankuasa Pusat:

1. Puan Hajah Asma binti Ahmad (Keluarga dan Masyarakat)
2. Tuan Haji Norzafry bin Norhalim (Komunikasi Korporat dan Multimedia)
3. Ustaz Razman bin Ibrahim (Pembangunan Pusat Komuniti dan Tokoh)
4. Tuan Haji Zainuddin B Ghafar (Pembangunan Komuniti)
5. Ustaz Mohammad Rizal bin Sabran (Islamiyat)
6. En Umar Faruq Bin Muhamad Shamsudin (Tarbiyah)
7. Puan Hajah Akhma Deena binti Khalid (Pembangunan Kepimpinan)


Dosa besar langgar arahan TEMCO

KANGAR, 22 Zulhijjah 1441H, Rabu – Tindakan melanggar peraturan sepanjang tempoh Perintah Kawalan Pergerakan Diperketatkan Bersasar (TEMCO) bagi mengekang penularan wabak COVID-19 adalah dosa besar dari segi agama, kata Mufti Perlis Datuk Dr Mohd Asri Zainul Abidin.

Beliau berkata tindakan itu bukan hanya salah di sisi undang-undang malah ia satu dosa besar kerana membahayakan nyawa orang lain dan melanggar ajaran Nabi Muhammad SAW dalam menangani wabak.

“Dalam sebuah hadis yang diriwayatkan daripada Abdurrahman Auf bahawa Nabi Muhammad SAW pernah memberi arahan jika kita mendengar (wabak penyakit) taun di satu tempat jangan masuk dan orang yang berada di dalam jangan keluar,” katanya kepada pemberita di sini hari ini.

Beliau berkata inilah yang sedang dilakukan oleh kerajaan bagi menunaikan tanggungjawab dalam memastikan keselamatan rakyat.

“Rakyat hendaklah patuh kepada arahan TEMCO dan golongan ahli agama yang berada di dalam kawasan terbabit iaitu ulama, ustaz dan imam perlu ingatkan orang ramai agar jangan keluar dari kawasan wabak dan patuhi arahan kerajaan sehingga tempoh TEMCO tamat,” katanya.

Mohd Asri berkata dalam kes penularan COVID-19, individu yang bersikap degil melanggar TEMCO berdosa kepada semua orang yang terkena jangkitan dengan wabak yang disebarkan itu.

“Ini perkara serius dan perlu dipatuhi oleh semua orang kerana peranan agama juga adalah menjaga nyawa,” katanya.

Pada Isnin lepas, Menteri Kanan (Kluster Keselamatan) Datuk Seri Ismail Sabri Yaakob mengumumkan pelaksanaan TEMCO di dua kampung dalam daerah Sanglang iaitu Kampung Kuala Sanglang dan Kampung Tanah Timbul yang dikuatkuasakan dari 10 hingga 31 Ogos. – Bernama


Umat Islam perlu pertahan akidah 3 anak mualaf: Ridhuan Tee

BANGI, 16 Rejab 1443H, Jumaat – Umat Islam digesa mempertahankan akidah ketiga-tiga anak mualaf dan tidak sesekali menyerahkan mereka kepada pihak ekstremis ultra kiasu.

Gesaan disuarakan Prof Dr Mohd Ridhuan Tee Abdullah itu dipercayai merujuk kepada isu seorang ibu yang membuat laporan polis untuk mendapatkan kembali tiga anaknya, yang kali terakhir diketahui bersama keluarga bekas suaminya.

Walaupun dalam konteks yang berbeza, Prof Ridhuan Tee mengingatkan semua pihak untuk tidak sesekali membiarkan insiden Natrah berulang kembali.

“Saya amat yakin, jika terlepas kepada ultra kiasu ini, maka selamat tinggallah akidah anak-anak ini. Pastikan akan dihindukan. Paling tidak dikristiankan. Perancangan busuk ini mesti disegera dihidu oleh umat Islam,” katanya dalam kenyataan.

Bukan itu sahaja, beliau berkata, apa yang turut dikesalkan adalah apabila saban hari media ultra kiasu menyebelahi ibu tunggal ini dan mengeluarkan kenyataan demi kenyataan pemimpin ekstremis ultra kiasu.

“Tidak ada yang baik di pihak Jabatan Agama Negeri Perlis dan badan kebajikan yang menjaganya. Semuanya buruk.

“Sekurang-kurang berterima kasihlah kerana telah menyelamatkan anak-anak ini daripada gelandangan dan menjaganya dengan baik.

“Ini tidak, hari-hari, ultra kiasu bercerita, yang buruk semua datang daripada kita, yang baik itu mereka semua,” katanya.

Pada masa sama, Prof Ridhuan Tee turut meluahkan rasa kesal apabila beberapa pemimpin politik Melayu dilihat turut bersekongkol dengan ultra kiasu dalam isu ini hanya kerana ‘laparkan’ secebis undi.

“Mereka turut mahukan anak-anak tersebut dipulangkan kepada ibunya dengan segera.

“Saya harap, umat Islam tolak parti Melayu ultra kiasu ini dalam Pilihan Raya Negeri (PRN) Johor dan pilihan raya umum akan datang,” katanya.

Sebelum ini, seorang ibu berusia 34 tahun, Loh Siew Hong, membuat laporan polis bagi meminta kepulangan tiga anaknya, yang didakwa ditahan seorang pendakwah wanita dari sebuah NGO mualaf di Tasek Gelugor, Pulau Pinang.

Pada masa ini, dia masih tidak dapat bersama tiga anaknya walaupun akhirnya berjaya mengesan mereka, setelah dilarikan bekas suaminya dan ditukar agama kepada Islam tiga tahun lalu.

Tiga anaknya yang mana terdiri daripada sepasang kembar berusia 14 tahun dan lelaki berusia 10 tahun dapat bertemu sekejap dengan ibunya di Ibu Pejabat Polis Daerah (IPD) Kangar di Perlis beberapa hari lalu.

Namun, mereka kini diletakkan di bawah jagaan Jabatan Kebajikan Masyarakat (JKM) Perlis sementara menunggu keputusan permohonan habeas corpus di Mahkamah Tinggi Kuala Lumpur.

Siew Hong dan suaminya, Nagahswaran Muniandy berpisah pada Mac 2019, dan tidak lama kemudian wanita itu terasing daripada anak-anak.

Nagahswaran dilaporkan melarikan tiga kanak-kanak itu ketika ketiadaan Siew Hong dan menukar agama serta menempatkan mereka di sebuah NGO berkaitan Islam.

Nagahswaran kini menjalani hukuman penjara atas kesalahan berkaitan dadah.

Pautan terdahulu;


Macau Scam: Kertas siasatan babit anggota polis akan dibuka

KUALA LUMPUR, 3 Rabiulakhir 1442H, Khamis  – Kertas siasatan membabitkan pegawai kanan dan anggota polis disyaki mempunyai kaitan dengan individu ditahan bagi membantu siasatan sindiket judi dalam talian dan Macau Scam akan dibuka berdasarkan maklumat Suruhanjaya Pencegahan Rasuah Malaysia (SPRM).

Ketua Polis Negara Tan Sri Abdul Hamid Bador berkata, pihaknya ketika ini sedang menunggu maklumat lanjut daripada SPRM untuk melengkapkan siasatan kes itu.

“Saya masih tunggu maklumat daripada SPRM (dan) apabila memperolehi maklumat itu maka kami akan meneruskan dengan siasatan seterusnya.

“Ketika ini pegawai kanan PDRM (Polis Diraja Malaysia) yang mempunyai kaitan dengan Macau Scam dan judi dalam talian itu ditempatkan di jawatan yang tidak sensitif namun itu tidak bermakna ia berhenti di situ saja. Saya akan mempertimbangkan tindakan lanjut apabila dapat maklumat,” katanya kepada pemberita.

Dalam pada itu, Pengarah Jabatan Integriti dan Pematuhan Standard Bukit Aman Datuk Zamri Yahya berkata, setakat ini seramai 24 pegawai dan anggota polis sedang disiasat daripada pelbagai sudut tatatertib berhubung kes itu.

“Sekarang ini, kami dalam proses mengambil keterangan serta mengumpul bahan bukti berhubung dakwaan yang mengatakan mereka ini terbabit dalam kes itu.

“Setelah selesai siasatan kes berkenaan, kami membuat syor kepada pihak berkuasa tatatertib untuk mereka dikenakan hukuman sekiranya terdapat bukti jelas dan kukuh berhubung pembabitan mereka dengan sindiket berkenaan,” katanya.

Dalam perkembangan sama, Pengarah Jabatan Pengurusan Bukit Aman Datuk Ramli Din berkata jawatan sensitif dalam perkhidmatan PDRM boleh digilirkan lebih kerap sehingga tiga tahun bagi setiap giliran untuk menggelakkan salah laku dalam kalangan pegawai kanan dan anggota polis.

Beliau berkata, berbanding amalan ketika ini, jawatan sensitif dalam pasukan polis disandang lebih lama iaitu ada kalanya dalam tempoh sehingga lima tahun untuk seseorang penyandang.

“Penggiliran dengan cara menukarkan pegawai di jawatan sensitif ini akan dilakukan di semua peringkat melibatkan pegawai kanan polis peringkat tertinggi ataupun rendah asalkan ia adalah jawatan sensitif.

“Jawatan sensitif ini boleh saya definasikan sebagai pegawai dan anggota yang banyak melakukan operasi dan terbabit dalam serbuan,” katanya.

Beliau berkata, semakan terhadap latar belakang dan rekod terdahulu seseorang pegawai dan anggota polis sentiasa dilakukan bagi menentukan kelayakan dan integriti seseorang individu untuk memegang jawatan sensitif dalam pasukan itu.

Isnin lepas, media melaporkan pegawai kanan PDRM adalah antara yang diambil tindakan berikutan disyaki mempunyai kaitan dengan individu yang ditahan bagi membantu siasatan sindiket berkenaan.

Kes itu turut menyaksikan rombakan besar-besaran dalam pasukan PDRM, melibatkan lebih 20 anggota, pegawai dan pegawai kanan pasukan keselamatan itu ditukarkan.

Susulan itu, pada Selasa, media turut melaporkan penyandang jawatan sensitif dalam perkhidmatan PDRM akan digilirkan dengan lebih kerap pada masa hadapan.

Langkah itu diambil untuk memberi peluang kepada lebih ramai pegawai dalam PDRM untuk menimba pengalaman dalam melakukan tugasan penting dalam pasukan itu dan bagi mengelak kebarangkalian kejadian salah laku dalam kalangan mereka. -Bernama


1.4 tan ikan basah guna dokumen mengelirukan dirampas

KANGAR, 27 Syaaban 1442H, Jumaat – Jabatan Perkhidmatan Kuarantin dan Pemeriksaan Malaysia (MAQIS) Perlis merampas 1.4 tan ikan basah bernilai RM5,600 kerana menggunakan dokumen yang mengelirukan.

Pengarah MAQIS Perlis, Mohamad Arshad Raffin berkata, pihaknya menahan sebuah lori membawa pelbagai jenis ikan basah ke negara ini di Unit Kargo Kompleks Kastam, Imigresen, Kuarantin dan Keselamatan (ICQS) Padang Besar pada Isnin (5 April).

“Hasil pemeriksaan mendapati bahawa pihak pengimport membawa 1,400 kilogram (1.4 tan) ikan basah yang diikrar pada permit MAQIS namun dokumen tersebut mengelirukan,” katanya dalam kenyataan hari ini.

Beliau berkata, perbuatan mengimport keluaran pertanian dengan mengemukakan dokumen palsu, tidak tepat dan mengelirukan adalah menjadi suatu kesalahan di bawah Seksyen 13 Akta Perkhidmatan Kuarantin dan Pemeriksaan Malaysia 2011(Akta728).

Katanya, jika disabitkan kesalahan boleh didenda tidak melebihi RM50,000 atau dipenjara selama tempoh tidak melebihi dua tahun atau kedua-duanya sekali. – Bernama


Kembalikan Jawi dalam subjek BM seperti awal kemerdekaan

Oleh Fazleen Safina

BANGI, 29 Safar 1442H, Sabtu –  Tulisan Jawi perlu disertakan dalam mata pelajaran bahasa Melayu seperti dilaksanakan kerajaan pada awal kemerdekaan dahulu, saran penyandang Kursi Za’ba Universiti Pendidikan Sultan Idris (UPSI), Prof Datuk Dr Awang Sariyan.

Beliau yang berkongsi pengalamannya berkata, ketika memasuki tahun satu pada tahun 1960, kesemua murid diajar tulisan Rumi dan Jawi sehingga cekap membaca dan menulis kedua-dua tulisan itu.

Manakala pada 1970-an, katanya, Jawi dimasukkan dalam sukatan bahasa Melayu namun tidak diajarkan di dalam kelas.

“Dalam tahun 1970-an hingga 1980-an Jawi boleh diterima dalam peperiksaan SPM (Sijil Pelajaran Malaysia), khususnya untuk bahagian karangan,” katanya ketika dihubungi Ismaweb.net, hari ini.

Pada masa sama, Prof Awang turut mengesyorkan, salah satu soalan dalam mata pelajaran bahasa Melayu itu perlu berbentuk transliterasi, yakni pengalihan tulisan Jawi ke Rumi atau Rumi ke Jawi.

Di peringkat pengajian tinggi, terutamanya bagi kursus pengajian Melayu, tulisan Jawi perlu disertakan ke dalam kurikulum sebagai kajian manuskrip Melayu lama, katanya.

Pada masa sama, beliau yang juga Pengerusi Lembaga Pengelola Dewan Bahasa dan Pustaka (DBP) menegaskan, bahawa setiap unsur kebudayaan termasuk tulisan Jawi tidak mungkin dapat berkembang jika hanya sekadar berasaskan semangat sahaja.

Hal ini kerana, katanya, segelintir individu yang bersemangat dalam memperkasa Jawi belum tentu mahir membaca dan menulis tulisan itu.

“Setiap pencinta Jawi perlu mula membuktikan kecintaan kepada Jawi dengan menggunakannya dalam catatan, draf dan tulisan.

“Sekarang dengan kesedaran terhadap Jawi sebagai tulisan bahasa Melayu sebagaimana yang dicatat dalam Akta Bahasa Kebangsaan, maka semua sektor perlu berusaha mengembangkannya dalam penggunaan.

“Selain sektor pendidikan, pihak berkuasa tempatan (PBT) dapat menyokong pengembangan Jawi dengan mensyaratkan aksara atau tulisan Jawi pada nama tempat, nama jalan, nama bangunan dan iklan di tempat awam,” tambahnya.

Mengulas mengenai isu sama, Prof Awang turut menyeru pihak media untuk memainkan peranan dalam mengembangkan tulisan Jawi melalui siaran televisyen, radio, portal, laman sesawang dan media sosial.

Bahkan katanya, kamus terbaharu terbitan DBP, iaitu Kamus Dewan Perdana telah menyertakan tulisan Jawi di setiap entri kata.

“Perancangan sedang dibuat untuk menerbitkan edisi Jawi atau Rumi-Jawi bagi sejumlah terbitan seperti novel, bacaan kanak-kanak dan remaja dan juga karya ilmu, baik dalam bentuk bercetak mahupun digital atau elektronik,” jelasnya.


Baik tutup semua kilang dari laksana PKPD di Kuala Muda

BANGI, 8 Zulkaedah 1442H, Sabtu – Adalah lebih baik sekiranya kebenaran operasi semua kilang di kawasan industri daerah Kuala Muda ditarik balik dan ditutup, berbanding menggesa Perintah Kawalan Pergerakan Diperketatkan (PKPD) dilaksanakan.

Pemerhati politik, Mohd Luttfi Abd Khalid berkata, langkah itu lebih wajar berbanding gesaan Ahli Dewan Undangan Negeri (ADUN) Bakar Arang, Simon Ooi Tze Min supaya Majlis Keselamatan Negara (MKN) melaksana PKPD di daerah berkenaan bagi mengurangkan jumlah kes jangkitan COVID-19.

Beliau berkata, Simon boleh menggunakan langkah berkenaan dan turut mengajak wakil-wakil rakyat lain untuk melakukan gesaan sama.

“Tak lama YB, cuma dua minggu sahaja. Ahli Lembaga Pengarah semua tak akan bankrap pun.

“Tetapi, kena pastikan dahulu pengurusan kilang tidak abaikan kebajikan para pekerja mereka, atau potong gaji atau paksa bekerja secara diam-diam dan tidak mengeksploitasi pekerja asing di kilang masing-masing dalam tempoh itu,” katanya dalam kenyataan, hari ini.

Beliau berkata demikian mengulas gesaan Simon yang meminta MKN melaksanakan PKPD di Daerah Kuala Muda.

Katanya, PKPD selama dua minggu itu perlu dilaksanakan dengan menghentikan operasi kilang dan hanya sektor yang betul ‘essential’ sahaja dibenarkan beroperasi berikutan situasi kritikal di daerah berkenaan.


Perkasa ekonomi Bumiputera, kerajaan semak semula pengurusan pusat beli-belah GLC

KUALA LUMPUR, 13 Rabiulakhir 1443H, Khamis – Kerajaan berhasrat menyemak semula pengurusan pusat beli-belah yang dimiliki syarikat berkaitan kerajaan (GLC) supaya diuruskan oleh syarikat tempatan dalam memastikan peniaga khususnya bumiputera dapat menjalankan perniagaan mereka di situ.
Perdana Menteri Datuk Seri Ismail Sabri Yaakob berkata ini kerana peniaga bumiputera dilihat masih kurang berkemampuan mendapatkan ruang perniagaan di premis berkenaan walaupun ada di antara pusat beli-belah dimiliki GLC, disebabkan kadar sewa terlalu tinggi selain faktor persaingan.
“Kerajaan juga mengambil maklum bahawa pemilikan premis perniagaan di pusat beli belah berprestij dan lokasi tumpuan pelancongan oleh golongan bumiputera masih rendah,” katanya dalam kenyataan hari ini.
Beliau berkata perkara itu diputuskan dalam Mesyuarat Majlis Kemakmuran Bumiputera (MKB) menerusi sidang video semalam yang dipengerusikan olehnya, bagi membincangkan usaha memperkasa dan memperkukuh pembangunan ekonomi dan sosioekonomi Bumiputera.
Mesyuarat itu, katanya turut mencadangkan agar kuota jumlah premis perniagaan milik bumiputera di lokasi strategik diwujudkan selaras dengan usaha meningkatkan daya saing dan mengukuhkan ekonomi Bumiputera.
“Namun kuota ini akan diuruskan dengan cara telus dan adil agar matlamat utama untuk membantu perniagaan bumiputera yang layak dan berpotensi tercapai, tanpa disalah guna sehingga tersasar daripada objektif sebenar, sejajar dengan aspirasi Keluarga Malaysia,” katanya. – Bernama
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Pelabuhan Crotia pengganti Laut Hitam untuk eksport bijirin Ukraine

KYIV, 15 Muharam 1445H, Rabu – Pelabuhan Croatia akan digunakan untuk mengeksport bijirin Ukraine tidak lama lagi.

Menteri Luar Ukraine, Dmitry Kuleba mengumumkan berita gembira itu selepas rundingan dengan Menteri Luar Croatia dan pegawai Hal Ehwal Eropah, Gordan Crlic-Radman yang baharu tiba di Kyive.

Bagaimanapun katanya, butiran lanjut berhubung rundingan berkenaan masih dalam perbincangan.

“Kami setuju untuk menggunakan Pelabuhan Croatia di Sanube dan Laut Adriatik bagi mengeksport bijirin Ukraine.

“Kita akan berusaha keras untuk menggunakan laluan paling cekap ini ke Pelabuhan lain dan memanfaatkan peluang ini sepenuhnya bagi menghantar bijirin dari Ukraine,” kata Kuleba.

Sementara itu, Kuleba memaklumkan, atas faktor tertentu beliau tidak boleh berkongsi butiran perbincangan berkenaan.

Bagaimanapun beliau memberi jaminan terdapat perjanjian khusus yang akan dilaksanakan antara Crotia dan Ukraine. – Agensi


TH bincang dengan MOF berkait pengambilan semula aset

BANGI, 13 Rabiulawal 1445H, Jumaat – Lembaga Tabung Haji (TH) memaklumkan akan memulakan perbincangan dengan Kementerian Kewangan (MOF) berkaitan pengambilan semula aset yang dipindahkan kepada Urusharta Jamah Sdn Bhd.

TH dalam kenyataan hari ini turut menyambut baik pengumumkan Perdana Menteri, Datuk Seri Anwar Ibrahim berkaitan pemindahan semula aset-aset yang dipindahkan kepada Kementerian Kewangan pada 2018.

Katanya, TH sentiasa terbuka kepada semua peluang pelaburan yang boleh memberi nilai tambah kepada institusi ini dan pendeposit.

“Usaha ini juga akan dikaji secara terperinci dan akan melalui proses dan tatakelola sedia ada.

“TH akan membuat pengumuman seterusnya berkenaan perkara ini pada masa yang sesuai,” katanya.

Terdahulu, Anwar dilaporkan berkata, kerajaan akan menyerahkan semula aset TH yang diletakkan di bawah Syarikat Bertujuan Khas (SPV) Kementerian Kewangan (MOF) kepada institusi itu.

Anwar yang juga Menteri Kewangan itu berkata, keputusan berkenaan dibuat selepas MOF berpuas hati dengan isu pengurusan dan tata kelola yang berbangkit sebelum ini, selain prestasi kewangan TH yang terus memulih, khususnya selepas bergelut isu kepincangan sebelum ini.

Beliau berkata, penyerahan semula aset TH itu juga membuktikan dakwaan pihak tertentu kononnya aset TH yang diletakkan dibawah SPV sudah diserah kepada pemilikan bukan Islam adalah tidak benar sama sekali.

Berita berkaitan;


Normalisasi Zionis: Agenda di sebalik pilihan raya Presiden AS

“IF there were not an Israel, we would have to invent one to make sure our interests were preserved,” Biden said September. 30 at a conference in Washington.

“America’s support for Israel’s security is unshakable, period,” Ucapan Joe Biden, (kini) Presiden Amerika Syarikat (AS) dalam satu persidangan di Washington pada 30 September 2013.

Bagi sesiapa yang belum mengenali Presiden AS ke-46, petikan ucapan di atas yang dibuat 7 tahun lalu sudah lebih dari memadai.

Hubungan Presiden Biden dengan Israel dan para pemimpinnya bukan baru:

• Beliau pernah melawat Israel pada tahun 1973 (47 tahun dulu sebagai Senator) dan berjumpa dengan Golda Meir, Perdana Menteri Israel ketika itu sebelum meletusnya Perang Yom Kippur.
• Menyokong negara-negara Islam yang mengiktiraf Israel.
• Menyokong golongan Lesbian, Gay, Biseksual dan Transgender (LGBT) dan hak-hak mereka, serta akan memastikan undang-undang dan institusi-institusi AS memelihara dan menguatkuasakan hak-hak tersebut.
• Sokongan terhadap Israel dan kegigihan untuk mempertahankan keselamatan Isra*l mewarnai kerjaya politiknya yang panjang.
• Menegaskan sokongan tidak berbelah bagi AS terhadap negara Yahudi, rakyatnya dan nilai-nilainya.
• Menentang anti-Semitisme dan pergerakan Boycott, Divest and Sanctions (BDS) serta mengendoskan bantuan keselamatan kepada Isra*l, termasuk sistem Iron Dome.

Rujukan lanjut mengenai Joe Biden:

AIPAC

Apa yang saya sebutkan di atas hanyalah sekelumit catitan ringkas mengenai betapa eratnya hubungan Presiden AS sekarang dengan Israel.

Malah, setiap Presiden AS dan Timbalannya mesti mendapat restu dan sokongan dari kumpulan pendesak/pelobi Yahudi yang paling berpengaruh di AS iaitu American Israel Public Affairs Committee (AIPAC).

JERUSALEM EMBASSY ACT

Disamping itu, terdapat satu akta yang dikenali sebagai Jerusalem Embassy Act yang diluluskan oleh Kongres AS ke-104 pada 23 Oktober 1995 dan menjadi undang-undang pada 8 November 1995.

Akta ini mengiktiraf Jerusalem (Baitulmaqdis) sebagai ibu negara Israel dan menyeru supaya Jerusalem kekal sebagai bandar yang tidak terbahagi (undivided).

Tujuan akta ini pula adalah untuk memperuntukkan sebahagian dana untuk pemindahan (relocation) Kedutaan AS dari lokasinya sekarang di Tel Aviv ke Jerusalem pada 31 Mei 1999.

Pemindahan ini secara rasmi berlaku pada 14 Mei 2018, bersempena dengan ulang tahun ke-70 Pengisytiharan Kemerdekaan Israel.

Secara ringkasnya, pada 5 Jun 2017, Senat AS sebulat suara meluluskan satu resolusi yang memperakui sekali lagi Jerusalem Embassy Act.

Selain itu, mereka Presiden dan semua pegawai kerajaan AS supaya akur dan melaksanakan semua peruntukannya.

Dari penerangan ringkas di atas, jelas bahawa polisi kewangan negara, perbelanjaan ketenteraan, dasar dan hubungan politik antarabangsa AS sangat dipengaruhi oleh kepentingan dan keselamatan Israel.

Peranan untuk memelihara dan mempertahankan negara haram ini asalnya dimainkan oleh pihak British tetapi kini telah diambil alih oleh AS.

Rakyat AS bukannya tidak sedar akan “perselingkuhan” rahsia ini, namun lobi Yahudi begitu licik dan sangat berkesan dalam mempengaruhi dasar-dasar kerajaan supaya sentiasa menguntungkan Israel.

Sesiapa yang menjadi calon Presiden mahupun Naib Presiden AS akan terpaksa tunduk kepada kehendak Zionis dan mempertahankan kepentingan Israel.

Sesiapa sahaja yang berani menentang pengaruh lobi AIPAC ini akan dimangsakan kemudiannya melalui pelbagai muslihat dan tindak balas.

Tidak keterlaluan sekiranya kita mengatakan bahawa dasar luar AS sebenarnya ditentukan oleh AIPAC dan Tel Aviv.

Di sebalik ini semua, saya mempunyai satu pandangan yang agak berbeza mengenai cara menilai isu pilihanraya Presiden dan pelantikan Joe Biden sebagai Presiden baharu AS.

Ia bukan lagi mengenai siapa gerangan Sang Presiden ini, tetapi agenda yang lebih besar di sebalik percaturan politik antarabangsa.

Hipotesis saya ialah mengenai ancaman yang lebih besar yang sedang berlegar di atas tubuh umat Islam secara umumnya. Kata kuncinya ialah NORMALISASI.

Kejayaan Israel pada hakikatnya adalah kemampuan gerakan Zionis Antarabangsa dalam memaksa kehendak dan tipu muslihatnya ke atas negara-negara Arab/Islam melalui strategi normalisasi terhadap negara haram Israel, yang diterjemahkan oleh pengiktirafan satu demi satu negara Arab dan juga beberapa negara umat Islam terhadap rejim pengganas tersebut.

Gerakan Zionis Antarabangsa merancang selama 50 tahun (dan mungkin lebih lama dari itu) untuk membentuk sebuah negara Yahudi sekular moden di tengah-tengah peta negara Arab.

Mereka mempermain dan juga memperdaya orang-orang awam Yahudi dengan dalil-dalil agama dari kitab suci mereka (Talmud) bagi membantu usaha di atas.

Langkah selanjutnya ialah dengan melemahkan atau memusnahkan halangan terbesar yang menghalang tercapainya cita-cita mereka – iaitu dengan menghapuskan sistem Khilafah yang diwakili oleh pemerintahan Turki Uthmaniyah, yang merupakan satu kuasa pusat yang menyatukan semua wilayah Islam ketika itu.

Strategi yang digunakan ialah mengapi-apikan sentimen assabiyah, kebangsaan dan kaumiyah Arab melalui seruan nasionalisme dan “pembebasan” dari cengkaman Turki Uthmaniyah.

Strategi licik ini berjaya apabila khalifah Islam terakhir iaitu Sultan Abdul Hamid II dipaksa turun takhta lalu digantikan dengan Kamal Ataturk yang sekular dan berjiwa Barat.

Peristiwa ini merupakan satu tragedi bagi dunia Islam dan malapetaka bagi umat Islam yang kesannya terasa hingga ke hari ini.

Bagaimanapun, insiden ini juga satu kejayaan besar bagi Gerakan Zionis di mana impian Theodore Hertzl menjadi kenyataan pada tahun 1946.

Apabila entiti yang baru sahaja “lahir” dari ketiadaan ini berjaya mengalahkan beberapa negara Arab besar dalam Perang 6 Hari atau dikenali sebagai Bulan Jun yang berlangsung antara 5 hingga 10 Jun tahun 1967, Israel sudah boleh “mendabik dada” kerana berjaya mengalahkan empat negara Arab iaitu Mesir, Iraq, Syria dan Jordan dalam tempoh 6 hari sahaja!

Segala insiden dan konflik antarabangsa di Timur Tengah selepas peperangan di atas adalah kejayaan awal Gerakan Zionis untuk menanam bibit-bibit normalisasi di kalangan musuh-musuh Israel.

Barangkali kita akan tertanya: Bagaimana negara-negara Arab yang mengelilingi entiti haram Israel berjaya ditundukkan hingga akhirnya sanggup mengiktiraf negara haram tersebut?

Pembaca disarankan merujuk beberapa analisa yang saya senaraikan berikut untuk memahami konteks dan latarbelakang proses normalisasi ini:

PROJEK GREATER ISRAEL

Dalam membicarakan mengenai agenda normalisasi ini, kita perlu juga perlu sentuh mengenai Projek Greater Israel (Israel Raya), yang pada hakikatnya adalah satu kesinambungan kepada perancangan Zionis Antarabangsa.

Beberapa rujukan di bawah diharapkan dapat membantu para pembaca untuk memahami projek Greater Israel ini:

Saya meminta maaf sekiranya tulisan kali ini agak panjang. Tidak ada pilihan lain melainkan saya perlu memberi konteks yang luas sedikit berkaitan tajuk ini, dan itupun masih belum merangkumi semua aspek dan sudut pandang.

Ramai pemerhati dan penganalisis politik antarabangsa, ahli-ahli politik, agamawan, cendekiawan dan juga masyarakat umum telah memberi pandangan, pendapat dan rumusan masing-masing mengenai pemilihan Presiden baharu AS ini.

Ramai yang menyokong dan ada juga yang berpandangan sebaliknya.

Ada juga yang membandingkan antara Presiden yang baru dilantik dan Presiden yang kalah.

Saya berpandangan bahawa tidak ada apa-apa yang berubah sedikitpun.

Malah, tahun 2020 ini boleh dianggap satu fasa kemenangan bagi proses normalisasi yang dicaturkan oleh agenda gerakan Zionis Antarabangsa.

Apa yang telah dirancang oleh Zionis telah mencapai kejayaan dengan berbondong-bondong pengiktirafan dari negara-negara Arab dan negara umat Islam lain.

Rakyat umum dari kalangan umat Islam sudah tentu tidak menyokong tindakan para pemimpin mereka, akan tetapi, kuasa bukan di tangan mereka.

Protes dan demonstrasi bantahan besar-besaran juga tidak akan mampu dan mengubah apatah lagi menjejaskan perjalanan normalisasi ini.

Justeru itu, kita perlu faham bahawa gambaran yang lebih besar ialah terdapat ancaman pada agenda normalisasi itu sendiri.

Peperangan bersenjata menentang pencerobohan dan kezaliman rejim Israel ke atas Palestin bukan titik terakhir atau strategi yang paling berkesan untuk menumpaskan rancangan Zionis Antarabangsa.

Saya tidak mengatakan bahawa puluhan tahun penentangan rakyat Palestin menentang rejim Israel tidak berkesan. Na’uzubillah.

Segala pengorbanan mereka dari semua sudut termasuk puluhan ribu para syuhada’ nya sudah tentu akan mendapat setinggi-tinggi ganjaran di sisi Allah SWT dan mendapat tempat yang istimewa dari sudut pandangan syarak.

Bagaimanapun, perjuangan umat Islam melawan perancangan Zionis Antarabangsa tidak boleh terhenti setakat itu dan bukan semata-mata bertumpu pada menentang pencerobohan atau penjajahan fizikal ke atas Palestin.

Ancaman dan bahaya ini perlu dihadapi dengan kekuatan, persediaan dan strategi yang setara dengan pihak musuh.

Zionis Antarabangsa bergerak atas sistem nilai, ideologi, kerangka berfikir dan juga dalam bentuk tamadun.

Ia akan menggunakan kuasa dan memperalatkan sesiapa sahaja yang dapat menghantar kepada pencapaian cita-cita dan objektif mereka.

Mereka akan memperhambakan mana-mana negara, masyarakat, komuniti, bangsa, institusi dan para pemimpin politik asalkan semua itu dapat menghasilkan kejayaan kepada mereka.

Tanpa sedar, normalisasi dengan Israel pada hakikatnya ialah normalisasi dengan agenda Zionis Antarabangsa.

Kita akan mengulangi kegagalan masa lampau sekiranya beranggapan bahawa sekadar doa, perhimpunan, ceramah, taujihat, tazkirah, penulisan, khutbah, kuliah, pernyataan media, demonstrasi dan seumpamanya dapat menenggelamkan “kapal perang” Zionis ini.

Zionis telah mempersetankan semua resolusi Pertubuhan Bangsa-Bangsa Bersatu (PBB) mengenai Israel, lalu apakah mereka akan terkesan atau terpengaruh dengan tindakan umat Islam seperti di atas?

Saya berpandangan, bahawa satu-satunya alternatif dan pilihan yang ada pada umat Islam ialah melawan agenda normalisasi ini pada kadar yang sesuai dengan tuntutan masa kini, dengan menggemblengkan segala kemampuan, kepakaran, kesungguhan, kekuatan dan potensi yang dimiliki, tanpa mengabaikan walau sedikitpun prinsip yang dipegang atau mengorbankan nilai-nilai syarak atas alasan strategi melawan musuh.

Sudah tentu kita tidak akan terus berhadapan dengan “wajah” Zionis dalam medan ini.

Tetapi kita akan berhadapan dengan proksi-proksi sedia ada dalam bentuk gerakan liberal, feminisme dan emansipasi wanita, agama Syiah, gerakan Evangelisme, atheisma, sosialisme, humanisme, penggerak hak asasi dan LGBT yang bergerak secara serentak, berpasukan dan mendapat dokongan serta dana antarabangsa.

Maka perlawanan terhadap kemaraan semua ideologi di atas adalah satu inisiatif penting untuk menafikan dan menyekat normalisasi terhadap Zionis mencapai objektifnya.

Sudah tentu persediaan dari segi unsur-unsur kekuatan dalam semua dimensinya perlu dibina secepat mungkin, tetapi secara terancang dan menyeluruh.

Penggarapan semua unsur kekuatan umat Islam perlu merangkumi aspek-aspek keimanan, kemandirian, pembangunan fitrah/potensi insan perlu dilakukan serentak dengan persediaan-persediaan lain yang berbentuk fizikal, kewangan, institusi dan seumpamanya.

Ancaman bersifat tamadun perlu dihadapi dengan persediaan dan kekuatan bersifat tamadun juga.

Apabila kekuatan umat Islam sudah setanding atau melebihi kekuatan yang ada pada Gerakan Zionis Antarabangsa, maka medan pertempuran akan menjadi seimbang.

Pada waktu itu pihak musuh terpaksa berhadapan dengan saingan yang tidak kurang darjatnya dari segi perlengkapan dan persediaan-persediaan yang diperlukan.

Umat Islam akan memiliki kelebihan dari sudut bantuan dan pertolongan dari Allah SWT sekiranya mereka tidak mengabaikan sudut-sudut persediaan fizikal di atas.

Inilah bentuk kekuatan besar yang dimiliki oleh Sultan Muhammad Al Fatih, Salahuddin Al Ayyubi dan ramai tokoh terbilang sepanjang sejarah umat Islam.

Ia perlu dimulai dengan langkah bermula yang betul, melengkapkan barisan individu yang berwibawa dan berketerampilan, membina dan mengislah masyarakat dari penyakit cinta dunia dan benci kematian, membuang segala karat-karat jahiliah dari batang tubuh umat dan menumpaskan belenggu hawa nafsu yang melemahkan kekuatan generasi muda.

Barulah dan pada ketika itulah jalan pembebasan Baitulmaqdis dan kemerdekaan bumi Palestin akan mampu dilaksanakan dengan berjaya.

Tiada jalan pintas untuk mengalahkan agenda normalisasi Zionis Antarabangsa ini.

Mohd Luttfi Abd Khalid
Pengerusi Ikatan Peguam-Peguam Muslim Malaysia (iPeguam)


Sekali lagi kepala air berlaku di Titi Hayun

ALOR SETAR, 24 Muharram 1443H, Khamis – Fenomena kepala air yang menyebabkan aliran air deras didakwa berlaku lagi di kawasan rekreasi Titi Hayun, Yan akibat hujan lebat hari ini.

Bagaimanapun  tiada kejadian buruk dilaporkan akibat fenomena yang berlaku sekitar tengah hari tadi itu dan paras air dikatakan surut tidak lama kemudian.

Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya telah melakukan pemantauan di kawasan tersebut dan mendapati ia tidak seburuk seperti kejadian pada 18 Ogos lepas.

“Pemantauan pada 2 petang tadi dilakukan berdasarkan penyebaran video menerusi laman media sosial mengenai kejadian kepala air yang berlaku di kawasan Titi Hayun,” katanya ketika dihubungi hari ini.

Terdahulu, beberapa klip video mengenai fenomena itu dikongsi menerusi aplikasi media sosial yang menunjukkan keadaan limpahan air di sebatang jalan di Titi Hayun.

Pada 18 Ogos lepas, fenomena kepala air dari Gunung Jerai telah meragut enam nyawa dan ratusan penduduk dari beberapa kampung di Yan dilanda banjir lumpur yang turut menjejaskan kawasan Merbok di daerah Kuala Muda. – Bernama


Semua negeri setuju kempen tiada beg plastik, caj minimum 20 sen

KUALA LUMPUR,  3 Rabiulakhir 1442H, Khamis –  Semua kerajaan negeri menyatakan sokongan untuk melaksanakan inisiatif Kempen Tiada Beg Plastik bagi meningkatkan penghayatan gaya hidup hijau dalam kalangan rakyat Malaysia.

Timbalan Menteri Alam Sekitar dan Air (KASA) Datuk Dr Ahmad Masrizal Muhammad dalam kenyataan hari ini, berkata, pelaksanaan inisiatif itu bertujuan menangani masalah pencemaran plastik sekali guna.

“Ahli-ahli Mesyuarat Majlis Negara bagi Kerajaan Tempatan (MNKT) ke-76 yang bermesyuarat pada 18 Nov telah meluluskan Kertas Cadangan Pelaksanaan Kempen Tiada Beg Plastik oleh Pihak Berkuasa Tempatan (PBT) yang dibentangkan KASA.

“MNKT turut bersetuju meluluskan pelaksanaannya di semua premis seluruh negara dengan mengenakan caj minimum 20 sen bagi setiap beg plastik yang diberikan kepada pelanggan di kaunter pembayaran.

“Pengenaan caj ini berpandukan prinsip ‘user-pay-principle’ yang bertujuan menghindari penggunaan plastik sekali guna. Kutipan ini perlu diserahkan kepada PBT untuk digunakan bagi aktiviti kelestarian alam dan kesejahteraan rakyat,” katanya.

Beliau berkata, pelaksanaan program berbentuk kempen itu akan dilaksanakan dalam dua fasa iaitu Fasa 1, mulai Disember 2020 hingga 2021 dengan pelaksanaan bertumpu kepada premis kekal iaitu pasar raya besar, pasar raya serbaneka, kedai serbaneka, restoran makanan segera, kedai serbaneka stesen minyak, kedai rangkaian dan farmasi.

Selain itu, beliau berkata, pelaksanaan Fasa 2 (2022 hingga 2025), kempen itu akan diperluaskan kepada jenis premis perniagaan lain termasuk kedai runcit, pasar basah, pasar malam, pasar tani dan sebagainya.

“Usaha ini selari dengan pelaksanaan Pelan Hala Tuju Malaysia ke arah Sifar Plastik Sekali Guna 2018-2030 yang bertujuan membendung pencemaran plastik sekali guna dan beralih kepada alternatif lain yang lebih mesra alam,” katanya.

Justeru, KASA akan bekerjasama dengan semua kerajaan negeri dan PBT dalam usaha gerak kerja pelaksanaan kempen itu termasuk memberi penerangan dan kesedaran kepada orang ramai mengenai keperluan menghindari penggunaan plastik sekali guna.

Orang ramai adalah digalakkan untuk membawa beg guna semula semasa membeli-belah dalam usaha bersama melestarikan alam sekitar. -Bernama


Tujuh terbunuh dua bas meletup di Kabul

KABUL, 2 Zulkaedah 1442H, Ahad – Sekurang-kurangnya tujuh maut selepas dua buah bas meletup di barat Kabul semalam, kata polis.

Letupan itu berlaku di kawasan kejiranan yang dikuasai komuniti minoriti Hazara yang mana serangan sama ke atas bas awal bulan ini mengorbankan 12 orang awam.

Jurucakap polis Kabul, Basir Mujahid berkata, enam individu cedera dalam letupan Sabtu lalu.

Kekerasan meningkat susulan tentera asing menarik diri dari negara bergolak itu pada 11 September dan usaha untuk membuat penyelesaian damai antara kerajaan Afghanistan dan pemberontak Taliban menjadi perlahan.

Sehingga kini, tidak jelas dalang di sebalik serangan semalam.

Selain itu, komuniti Hazara juga menjadi sasaran beberapa serangan dari kumpulan militan.

Mei lalu, serangan ke atas sebuah sekolah di kawasan berkenaan – yang tidak diakui mana-mana pihak – menyebabkan 80 orang kebanyakannya pelajar perempuan meninggal dunia. – Agensi


UNRWA gesa remaja Palestin tenat di penjara Israel dibebaskan

GENEVA, 11 Jamadilakhir 1443H, Jumaat – Agensi Kerja dan Bantuan Pelarian Palestin (UNRWA) menggesa negara haram Israel segera membebaskan remaja Palestin yang kini dilaporkan tenat dalam tahanan pentadbiran rejim itu.

Amal Muamar Nakhleh, 17, dari kes Jalazone ‘dikurung’ oleh tentera penjajah Israel selama enam bulan pada 21 Januari 2021.

Penahanan itu kemudiannya dilanjutkan semalam empat bulan lagi pada Mei tahun lalu, dan sekali lagi pada September 2021 untuk tempoh empat bulan seterusnya.

UNRWA dalam satu kenyataan berkata, apabila lanjutan semasa tamat pada 18 Januari ini, Amal akan berada di penjara untuk tempoh setahun dan tidak lagi dianggap bawah umur kerana berusia 18 tahun.

Sehingga kini, Amal mahupun keluarganya tidak mengetahui bentuk pertuduhan yang dikenakan oleh pihak berkuasa Israel, dan mendakwa kononnya ia adalah kes pentadbiran sulit.

Pasukan undang-undang Amal menyatakan bahawa kes itu adalah antara kes pentadbiran kanak-kanak yang paling panjang pernah berlaku.

Remaja itu dilaporkan lahir pramatang dengan diagnosis penyakit autoimun yang teruk iaitu myasthenia gravis.

Keadaan Amal memerlukan rawatan dan pemantauan perubatan yang berterusan, malah beberapa bulan sebelum penahanannya, remaja itu menjalani pembedahan untuk membuang sel kanser.

Disebabkan keadaan kesihatan Amal tidak boleh divaksinasi COVID-19 dan mesti mengambil ubat penahan imun, bermakna nyawanya kini berisiko tinggi jika dijangkiti virus itu.

Atas dasar itu, UNRWA Tebing Barat mendesak Amal Nakhleh dibebaskan segera daripada tahanan pentadbiran atas dasar kemanusiaan, dan tidak sewenang-wenangnya memenjarakan kanak-kanak bawah umur.-

Umum mengetahui bahawa penjara Israel tidak sesuai untuk merawat dan memantau penyakit autoimun, apatah lagi memberikan perlindungan mencukupi terhadap wabak COVID-19.

Ketika prosiding mahkamah tentera beberapa hari lalu, salah seorang daripada ahli keluarga Amal dibenarkan berjumpa dengannya dan mendapati keadaan kesihatan remaja itu semakin merosot kerana mengalami kesukaran bercakap serta bernafas.

Malah ketika perbicaraan mahkamah, Amal memaklumkan kepada hakim bahawa dia akan memulakan mogok lapar jika penahanan pentadbirannya dilanjutkan, dan langkah itu berisiko membahayakan keadaan kesihatannya.

Keputusan lanjutan penahanan pentadbirannya dijadualkan pada Selasa ini. –  Agensi


15 November dengar permohonan rayuan kesahan pengampunan diraja Anwar

PUTRAJAYA, 12 Muharram 1444H, Rabu – Mahkamah Persekutuan menetapkan 15 November untuk mendengar permohonan seorang peguam bagi mendapatkan kebenaran meneruskan rayuannya dalam usaha mengembalikan semula samannya yang mempersoalkan kesahan pengampunan diraja yang diperoleh Datuk Seri Anwar Ibrahim bagi sabitan kes liwat.

Tarikh pendengaran itu ditetapkan berikutan pengurusan kes yang diadakan hari ini di hadapan Timbalan Pendaftar Mahkamah Persekutuan Mazuliana Abdul Rashid.

Peguam Anwar, J. Leela apabila dihubungi mengesahkan tarikh itu.

Dalam kes sivil, litigan perlu mendapatkan kebenaran terlebih dahulu sebelum mereka boleh meneruskan rayuan di Mahkamah Persekutuan.

Pada 21 September tahun lepas, Mahkamah Rayuan membenarkan rayuan Anwar yang merupakan Ahli Parlimen Port Dickson dan Lembaga Pengampunan Wilayah Persekutuan untuk membatalkan saman yang difailkan terhadap mereka oleh Mohd Khairul Azam Abdul Aziz.

Panel tiga Hakim Mahkamah Rayuan yang terdiri daripada Datuk Has Zanah Mehat, Datuk Indera Mohd Sofian Abd Razak dan Datuk Lee Heng Cheong memutuskan bahawa keputusan itu dibuat berdasarkan pelaksanaan hak pengampunan diraja tidak dapat diubah atau disahkan oleh mahkamah dan oleh itu tidak dapat diadili.

Pada 21 September 2020, Mahkamah Tinggi menolak permohonan Anwar dan Lembaga Pengampunan untuk membatalkan saman pemula itu.

Mohd Khairul Azam, yang memfailkan saman pemula itu pada 26 Februari 2020, menamakan Lembaga Pengampunan dan Anwar sebagai responden, mendakwa beberapa tindakan tidak berperlembagaan telah diambil bagi memastikan Anwar menerima pengampunan yang membebaskannya dari penjara susulan Pilihan Raya Umum (PRU) Ke-14.

Peguam itu mendakwa pengampunan penuh yang diberikan kepada Anwar oleh Yang di-Pertuan Agong bercanggah dengan Perkara 42(4) dan (5) Perlembagaan Persekutuan berikutan kuasa pengampunan oleh Yang di-Pertuan Agong hendaklah dilaksanakan atas nasihat Lembaga Pengampunan.

Dakwanya, pada ketika itu Lembaga Pengampunan belum dibentuk dengan sempurna berikutan negara baru selesai menjalankan PRU ke-14 pada 9 Mei 2018 dan dalam proses membentuk kerajaan baharu.

Anwar telah dihukum penjara lima tahun kerana meliwat pembantu peribadinya Mohd Saiful Bukhari Azlan dan sabitan serta hukuman itu dikekalkan Mahkamah Persekutuan pada 10 Februari 2015. – Bernama


Dua premis hiburan di KL diarah tutup semula

KUALA LUMPUR, 16 Ramadan 1443H, Isnin – Dewan Bandaraya Kuala Lumpur (DBKL) mengarahkan dua premis hiburan di sekitar Jalan Telawi di ibu negara ditutup semula selepas beroperasi melanggar syarat lesen.

DBKL dalam satu kenyataan berkata, tindakan khas itu diambil Jumaat lalu susulan daripada tindakan pada 10 April mengikut Seksyen 17, Akta Hiburan 1992.

Laporan polis turut dibuat terhadap kedua-dua premis berkenaan kerana ingkar terhadap arahan penutupan.

“Sebuah premis dikenakan tindakan penutupan serta merta di bawah Seksyen 17, Akta Hiburan 1992 termasuk membuka satu kertas siasatan di bawah Seksyen 4(1)(a) dan 4(1)(b) akta yang sama kerana mengadakan aktiviti hiburan tanpa kebenaran.

“Tindakan sita tiga peralatan berkaitan aktiviti hiburan turut dilakukan terhadap premis membabitkan pembesar suara, pengadun bunyi atau audio dan alat kawalan konsol Disk Jockey,” katanya.

Menurut kenyataan itu, semua peralatan berkaitan aktiviti hiburan yang disita akan dihantar ke Setor Sitaan DBKL di Jalan Lombong Taman Miharja, Cheras bagi tujuan rekod dan penyimpanan sementara.

Katanya, pemantauan dan tindakan penguatkuasaan seumpama ini akan diteruskan dari semasa ke semasa.


Puad kata hanya dua tiga kerat saja ‘boo’ jawatan utama parti tak dipertanding

KUALA LUMPUR, 21 Jamadilakhir 1444H, Sabtu – Datuk Dr Mohd Puad Zarkashi mendakwa, hanya segelintir ahli tidak bersetuju dua jawatan utama UMNO tidak dipertandingkan selepas diusulkan pada Perhimpunan Agung UMNO (PAU) 2022 di Dewan Dagangan Dunia Kuala Lumpur (WTCKL), semalam.

Ahli Majlis Kerja Tertinggi (MKT) UMNO itu berkata, mereka yang tidak menyokong usul dengan teriakan ‘boo’ disifatkan ‘pro’ surat akuan bersumpah (SD) menyokong pelantikan Tan Sri Muhyiddin Yasin sebagai Perdana Menteri (PM) selepas Pilihan Raya Umum Ke-15 (PRU-15) lalu.

“Padahal yang boo itu hanya dua tiga kerat Ketua Bahagian yang pro perancang utama SD dokong Muhyiddin sebagai PM. Sedangkan hampir dua pertiga perwakilan berdiri sokong usul tambahan oleh wakil Negeri Sembilan.

“Tetapi bila pembahas seterusnya sampai ke petang menyokong usul tiada pertandingan, mereka senyap menyepi,” katanya dalam catatan Facebook, hari ini.

Puad berkata, usul tambahan supaya jawatan presiden dan timbalan presiden UMNO kekal tidak dicabar dalam pemilihan parti akan diundi hari ini.

“Apa pun tengok hari ini. Usul itu akan diundi. Jangan pula tuduh di belakang, parti tidak demokratik setelah diundi. Boo itu sendiri adalah demokrasi walaupun tidak bersusila,” katanya.

Semalam, wakil UMNO Bahagian Rembau, Mohd Shukri Shamsudin mencadangkan usul tambahan yang mana menyatakan jawatan presiden dan timbalan presiden tidak dipertandingkan pada pemilihan parti akan datang.

Cadangan usul itu dikemukakan beliau pada ucapannya sebagai pencadang usul Ucapan Dasar Presiden.

Usul itu kemudiannya disokong oleh perwakilan Terengganu merangkap Ketua UMNO Bahagian Marang, Datuk Nik Dir Nik Wan Ku.


Teladani kepimpinan Saidina Umar bela kebajikan rakyat: Khutbah

BANGI, 24 Muharam 1445H, Jumaat – Pemimpin wajib memastikan kebajikan rakyat terus terbela dan mendapatkan hak masing-masing, menurut khutbah Jumaat.

Khutbah Jabatan Kemajuan Islam Malaysia (Jakim) menegaskan, kebajikan dimaksudkan adalah merangkumi pendidikan, sumber makan yang cukup dan baik, kesihatan, perubatan, peluang pekerjaan, keselamatan serta kemudahan awam.

Menurut khutbah, pemimpin tidak boleh mementingkan diri sendiri sehingga mengabaikan kesejahteraan dan kebajikan rakyat.

“Teladan telah ditunjukkan oleh para sahabat yang mulia, antaranya Saidina Umar al-Khattab ketika menjadi khalifah, beliau sendiri turun padang untuk mendengar keluhan dan menyelami keadaan yang dialami oleh rakyatnya dan beliau terus bertindak menyelesaikan setiap masalah yang didapati.

“Pemimpin tidak boleh mengutamakan kantung sendiri sedangkan rakyat hidup menderita tidak mendapatkan hak-hak masing-masing yang sepatutnya diuruskan oleh pemimpin yang dilantik,” katanya.

Selain itu, elemen penting yang menjadi asas kepada kestabilan dan kesejahteraan negara dan perlu diberi penekanan dan keutamaan adalah agihan ekonomi yang adil bagi mengurangkan jurang antara orang miskin dan kaya.

Khutbah berkata, hasil negara mestilah dibahagikan secara adil kepada seluruh rakyat tanpa mengira latar belakang dan pilih kasih.

“Selain itu, sikap toleransi dan matang dalam menghadapi perbezaan dan kepelbagaian.

“Allah SWT menciptakan manusia dengan kepelbagaiannya supaya kita saling berkenalan dan melengkapi antara satu sama lain. Setiap masyarakat hendaklah bersikap matang dalam menguruskan perbezaan.

“Perbezaan yang ada bukan untuk dipertikai, dihina atau direndah-rendahkan kerana hakikat kemuliaan seseorang itu tetap bergantung kepada takwanya kepada Allah SWT,” katanya.


OIC kecam tindakan bakar al-Quran di Sweden

JEDDAH, 12 Muharram 1442H, Isnin – Pertubuhan Kerjasama Islam (OIC) mengecam tindakan biadab pembakaran kitab al-Quran di Malmo, Sweden, lapor agensi berita Anadolu.

Dalam satu kenyataan, pertubuhan itu menganggap perbuatan itu sebagai hasutan dan provokasi, selain bertentangan dengan usaha global memerangi ekstremisme serta menyemarakkan kebencian antara agama.

Sebelum ini, satu salinan al-Quran dibakar oleh penyokong pemimpin rasis Denmark, Rasmus Paludan pada Jumaat.

Paludan adalah pemimpin kumpulan Anti-Islam Tight Direction (Stram Kurs).

Satu perhimpunan haram diadakan secara agresif dan ganas serta mengakibatkan beberapa anggota polis cedera.

Kira-kira 10 peserta perhimpunan itu berjaya ditangkap, malah pihak polis turut melarang Paludan daripada memasuki Sweden selama dua tahun.

Sementara itu, badan yang memantau insiden Islamofobia di seluruh dunia, OIC Islamophobia Observatory menyambut baik tindakan diambil oleh pihak berkuasa Sweden ke atas pihak yang membakar kitab suci umat Islam.

Badan itu dalam satu kenyataaan meminta umat Islam di Sweden untuk menghindari segala bentuk keganasan. -Agensi


Imigresen tumpas 2 sindiket dokumen palsu

KUALA LUMPUR, 3 Muharram 1441H, Sabtu – Jabatan Imigresen Malaysia (JIM) percaya, mereka berjaya menumpaskan dua sindiket pemalsuan dokumen di sekitar Kuala Lumpur yang didalangi warga asing, hasil serbuan ke atas dua lokasi berasingan pada Khamis (20 Ogos) dan semalam.

Ketua Pengarah Imigresen Datuk Khairul Dzaimee Daud berkata, dalam kedua-dua serbuan berkenaan, sembilan warga asing berumur antara tujuh dan 40an, tujuh daripadanya warga Bangladesh dan dua lagi warga Indonesia, ditahan.

Menurut Khairul Dzaimee, dalam serbuan pertama ke atas sebuah rumah di Danau Desa pada Khamis, empat warga asing berumur dalam lingkungan 40an, masing-masing dua warga Bangladesh dan warga Indonesia, dipercayai dalang utama sindiket itu ditahan.

Menurutnya dalam serbuan berkenaan juga, dua kanak-kanak masing-masing berumur tujuh tahun turut ditahan.

Khairul Dzaimee berkata sindiket yang didalangi kumpulan ini, disyaki memberikan pelekat Pas Lawatan Kerja Sementara (PLKS) palsu, kepada pekerja sektor pembinaan dalam kalangan warga Bangladesh.

“Setelah diperiksa, kami mendapati mereka ini bertindak sebagai ejen kepada pekerja asing, walaupun tidak berdaftar dengan Kementerian Sumber Manusia.

“Mereka mengenakan caj bayaran sekitar RM6,500 hingga RM8,000 untuk setiap permohonan pertama, manakala untuk pembaharuan pula dikenakan caj sebanyak RM2,500,” katanya dalam satu kenyataan hari ini.

Menurut Khairul Dzaimee, dalam serbuan berkenaan juga pihaknya merampas 177 pasport warga asing, salinan transaksi bayaran, wang berjumlah RM4,000, dua unit komputer, dua unit mesin pencetak, sebuah kereta Perodua Alza dan beberapa salinan slip permohonan ‘Rehiring MyEG’.

Dalam serbuan kedua di Apartmen Vista Saujana semalam (21 Ogos) pula, Khairul Dzaimee berkata pihaknya menahan tiga lelaki warga Bangladesh berumur dalam lingkungan 30an, kerana disyaki menjalankan aktiviti mencetak PLKS dan pas khas untuk dipasarkan kepada warga asing, terutamanya dari Bangladesh.

Hasil serbuan itu, pihaknya merampas sebanyak 58 keping pasport dan enam keping pelekat Visa Jabatan Imigresen, dengan lima daripadanya telah bercetak.

Menurut Khairul Dzaimee ketiga-tiga suspek berkenaan disyaki telah menjalankan kegiatan itu sejak permulaan Perintah Kawalan Pergerakan (PKP) pada Mac lalu, dengan mengenakan bayaran sebanyak RM5,000 kepada setiap mangsa sindiket.

Siasatan akan dijalankan di bawah Seksyen 5D Akta Imigresen 1956/63, kerana memalsukan dokumen. – Bernama


5,000 penduduk haram Israel dapat warganegara UAE

DUBAI, 22 Zulkaedah 1442H, Sabtu – Kira-kira 5,000 penduduk negara haram Israel memperoleh kewarganegaraan Emiriah Arab Bersatu (UAE) dalam tiga bulan terakhir ini.

Tindakan itu sekali gus mengubah undang-undang berkaitan pemberian kewarganegaraan di negara Arab Teluk Parsi.

Laman web Emirates Leaks pada Khamis mendedahkan bahawa sejumlah besar penduduk haram Israel berada di bawah perlindungan pelaburan di UAE terutamanya di Dubai dan Abu Dhabi.

Menurut sumber, pihak berkuasa UAE membenarkan pemberian kewarganegaraan bagi pelabur dan pengusaha tanpa perlu melepaskan kewarganegaraan asalnya.

Dengan mendapatkan kewarganegaraan UAE, penduduk haram Israel dapat melintasi Teluk Parsi dan negara-negara Arab tanpa visa sebelumnya.

Terdahulu, UAE pada awal tahun ini mengumumkan rancangan untuk memberi kewarganegaraan kepada warga asing sebagai sebahagian usaha bagi merangsang ekonominya di tengah-tengah krisis wabak Coronavirus.

Negara Teluk Parsi itu pada November tahun lalu merancang untuk merombak semula undang-undang berkaitan agama termasuk melonggarkan larangan penggunaan alkohol dan membenarkan pasangan yang belum berkahwin tinggal bersama.

UAE sudah mulai menolak nilai-nilai Islam dan Arab dengan mengadakan hubungan normalisasi bersama negara penjajah Israel-suatu tindakan yang dikutuk di seluruh dunia Islam.

Beberapa negara Arab turut mengikuti jejak langkah UAE termasuk Bahrain dibawah perjanjian yang dikendalikan oleh Amerika Syarikat (AS), yang ketika itu diperintah oleh Presiden Donald Trump. -Agensi


UMNO akan hilang terus undi PRU16 kalau tak buat perubahan total

Oleh Siti Hafidah Abd Ghaffar

BANGI, 5 Safar 1445H, Selasa – Hasil Pilihan Raya Umum ke-15 (PRU15) dan Pilihan Raya Negeri (PRN) baru-baru ini menunjukkan lanskap politik negara semakin berubah dan turut berlaku polarisasi mengundi mengikut kaum.

Paling ketara, pengundi Melayu memberi isyarat jelas penolakan terhadap blok gabungan Pakatan Harapan dan Barisan Nasional (PH-BN) yang kini mentadbir negara.

Buktinya, apabila BN-UMNO hanya memperolehi 19 daripada 108 kerusi Dewan Undangan Negeri (DUN) yang ditandingi – pencapaian yang didakwa lebih buruk berbanding PRU15.

Bagi penganalisis politik, Prof Dr Nik Ahmad Kamal Nik Mahmood, beliau tidak menolak kemungkinan kekalahan UMNO disebabkan penyokong parti itu tidak keluar mengundi atau berlakunya peralihan undi kepada pihak lawan.

Beliau menjangkakan peralihan undi akan terus berlaku pada PRU16 jika tiada sebarang perubahan dilakukan UMNO untuk meraih semula sokongan pengundi.

Namun lain situasinya jika senario politik UMNO berubah dan parti itu kembali mendapat sokongan akar umbi mereka.

“Sama ada peletakan jawatan Presiden UMNO dan pilihan UMNO disegerakan akan dapat menyelesaikan masalah parti itu atau tidak ialah sesuatu yang boleh difikirkan.

“Sama ada kerjasama PH dan UMNO diteruskan atau tidak adalah salah satu punca peralihan undi tersebut dan UMNO perlu melihat isu ini dengan lebih mendalam,” katanya ketika dihubungi Ismaweb.net.

Selain itu, beliau berkata, kerajaan PH dan BN perlu mengubah persepsi rakyat terhadap mereka supaya lebih ramai rakyat menyokongnya.

Menurutnya, gabungan ini ada tempoh sekurang-kurangya lima tahun tahun untuk berbuat demikian.

“Ujian sebenar PH-BN ialah PRN. Hasilnya kita lihat berlaku peralihan undi yang amat ketara khususnya di negeri-negeri majoriti PH seperti Selangor dan Pulau Pinang.

“UMNO khususnya nampak kehilangan undi yang banyak apabila penyokong UMNO sama ada tidak keluar mengundi wakil UMNO atau memberi undi kepada parti lain khususnya PN dan PAS,” katanya.


Sifat sebagai parti ‘lemas’, PAS tolak kerjasama PKR

BANGI, 5 Syaaban 1442H, Jumaat – PAS kekal dengan pendirian untuk tidak mengulangi kerjasama dengan PKR.

Bahkan PAS juga tidak akan bekerjasama dengan mana-mana parti yang bermatlamat menyelamatkan individu atau kumpulan, tegas Presidennya, Datuk Seri Abdul Hadi Awang.

Beliau berkata, PAS telah mempunyai pengalaman yang agak luas dalam menjalinkan kerjasama dengan PKR sebelum ini.

“(Kerjasama) PKR, DAP kita berpengalaman sejak 1998, 1999 hingga beberapa tahun, dalam 20 tahun, jadi cukup (kerjasama), dia (PKR) lemas, jadi biar dia selesaikan masalah mereka.

“Kita di Perikatan Nasional (PN) berada dalam keadaan selamat dan fokus kita untuk menyelamatkan rakyat dan negara menerusi kerjasama antara UMNO dan Bersatu menerusi PN.

“Kerjasama kita di PN semakin hari semakin kuat dan kerjasama kita yang baharu adalah Bersatu dan UMNO termasuk rakan-rakan di Sabah dan Sarawak serta parti-parti yang bergabung dengan PN,” katanya seperti dilapor media tempatan, hari ini.

Ditanya kenyataan Presiden PKR, Datuk Seri Anwar Ibrahim yang tidak menolak kemungkinan menjalinkan kerjasama dengan UMNO, Abdul Hadi berkata, terpulang pada Ahli Parlimen Port Dickson itu untuk menjalinkan kerjasama dengan mana-mana parti termasuk UMNO.

“Itu terpulang pada dia, bukan parti saya kerana kita negara demokrasi dan dia boleh bekerjasama dengan mana-mana parti yang berdaftar,” katanya.

Sebelum ini, media melaporkan Presiden PKR tidak menolak kemungkinan menjalinkan kerjasama dengan UMNO walaupun perbincangan mengenainya masih belum dilakukan secara formal.

Anwar dilaporkan berkata, kerjasama itu disokong beberapa pemimpin dan Ahli Parlimen daripada UMNO, dan ia akan menjadi kenyataan jika parti terbabit tekad memutuskan hubungan dengan Bersatu.


Oman laksana perintah berkurung

MUSCAT, 12 Syaaban 1442H, Jumaat – Oman akan melaksanakan perintah berkurung dari jam 8 malam hingga 5 pagi mulai Ahad ini hingga 8 April depan.

Pelaksanaan itu susulan tindakan negara Teluk Arab mengetatkan sekatan untuk mengekang kenaikan kes coronavirus, lapor media negara semalam.

Media yang memetik kenyataan jawatankuasa coronavirus berkata, tidak ada pergerakan dibenarkan pada waktu itu dan larangan waktu malam untuk semua aktiviti komersial yang dikenakan pada 1 Mac akan dilanjutkan.

“Untuk mengawal penyebaran virus COVID-19, telah diputuskan untuk melaksanakan perintah berkurung dari 28 Mac hingga 8 April.

“Semua kedai, kafeteria, restoran dan kedai perdagangan lain akan ditutup dari jam 8 malam hingga 5 pagi,” kata Jawatankuasa Tertinggi menangani wabak COVID-19 dalam satu kenyataan yang dikeluarkan oleh Oman News Agency (ONA).

Kesultanan Oman untuk pertama kalinya mendaftarkan lebih dari 85 pesakit coronavirus yang dirawat di hospital dalam tempoh 24 jam, menurut data dari Kementerian Kesihatan.

Ia juga menyaksikan peningkatan sepuluh peratus jumlah pesakit dalam rawatan intensif, menjadikan jumlah jangkitan kepada 153,838 dan kematian 1,650. – Agensi


MCA jangan lupa sejarah hitam negara babit pengganas komunis

BANGI, 22 Zulkaedah 1442H, Sabtu – MCA diingatkan supaya tidak lupa dengan luka lama yang menjadi sejarah hitam kepada negara membabitkan serangan pengganas komunis.

Justeru, sebarang hubungan berkait dengan komunis atau partinya akan menarik sentimen rakyat khususnya orang Melayu.

Atas sebab itu, ucapan tahniah yang diungkapkan kepada Menteri Jabatan Perhubungan Antarabangsa Parti Komunis China (PKC), Song Tao sempena ulang tahun ke-100 penubuhan parti itu, menimbulkan persoalan dan keraguan terhadap sikap serta pendirian MCA.

Apatah lagi, MCA satu-satunya parti politik di negara ini yang mempunyai hubungan rasmi dengan PKC, kata Yang Dipertua Parti Barisan Jemaah Islamiah Se-Malaysia (BERJASA) Bahagian Sepang, Yudi Kurniawan Budi.

Beliau berkata, MCA dan PKC pernah menandatangani memorandum kerjasama dan pertukaran pada 18 Julai 2014, selain menubuhkan Jawatankuasa Hal Ehwal China MCA serta membentuk Pusat ‘Belt and Road’.

“Sekiranya MCA ingin mempelajari kekuatan struktur politik, mengapa PKC yang mempunyai ideologi komunisme menjadi pilihan, sedangkan ada ratusan parti politik lain di seluruh dunia yang memiliki struktur dan rangka dasar lebih baik.

“Timbalan Presiden MCA, Liow Tiong Lai mendakwa PKC adalah parti yang ‘terbuka dan liberal’ dalam mendekati masyarakat dan kekuatan strukturnya membolehkannya wujud dan berfungsi untuk lebih 90 tahun,” katanya dalam kenyataan, hari ini.

Budi berkata, ada parti politik yang lebih terbuka dan liberal telah lama wujud di beberapa negara dengan lebih 100 tahun, bahkan mencecah 200 tahun penubuhannya.

“Jangan lupa, komunis melancarkan perang gerila terhadap pentadbiran kerajaan dengan melakukan kempen-kempen keganasan bertujuan mensabotaj ekonomi Tanah Melayu, sekali gus menanamkan perasaan tidak selamat dalam kalangan penduduk Tanah Melayu.

“Pastinya yang berada di barisan hadapan bagi menghadapi serangan pengganas komunis adalah pasukan polis dan tentera yang majoriti anggotanya orang Melayu,” katanya.

Beliau berkata, MCA sepatutnya sedar dan berhati-hati dalam memilih rakan kerjasama politik kerana idelogi komunis tidak boleh dibiarkan berkembang di negara yang mengamalkan demokrasi, apatah lagi negara Islam.

“Sebahagian besar orang Melayu di negara ini mempunyai ahli keluarga yang berkhidmat dengan pasukan polis dan tentera di era darurat.

“Walaupun pada mulanya berkhidmat dengan kerajaan British, mereka kemudiannya menyambung dengan kerajaan Tanah Melayu selepas negara mencapai kemerdekaan pada 1957 dan seterusnya pembentukan Malaysia pada 1963.

“Penentangan panjang terhadap pengganas komunis memakan korban yang ramai, tidak sedikit anggota pasukan keselamatan yang kehilangan nyawa, cedera parah dan cacat seumur hidup kerana membanteras gerakan subvesif pengganas komunis di hutan, luar bandar mahupun di bandar,” katanya.


Perundangan sedia ada tak upaya atasi penghina Islam

BANGI, 22 Zulhijjah 1443H, Jumaat – Satu pelan tindakan lebih efektif perlu dirangka sebagai upaya untuk membantu pihak berwajib membanteras penghinaan agama Islam di media sosial.

Ini kerana, perundangan sedia ada masih tidak berupaya mengatasi isu penghinaan terhadap agama Islam dengan lebih efisien di negara ini, kata Profesor di Fakulti Komunikasi dan Pengajian Media, Universiti Teknologi Mara (UiTM), Datuk Dr Ismail Sualman.

Menyifatkan provokasi dan penghinaan terhadap Nabi Muhammad sebagai membimbangkan kebelakangan ini, beliau berkata, tindakan itu boleh disiasat mengikut Seksyen 298A Kanun Keseksaan serta Seksyen 233 Akta Komunikasi dan Multimedia 1998.

“Unit Pemantauan Isu Hina Agama, Jabatan Agama Islam Malaysia (Jakim) melaporkan terdapat 431 aduan berkaitan penghinaan terhadap Islam di media sosial sehingga 30 Jun 2020.

“Jakim turut mengenal pasti 83 pautan menghina agama Islam,” katanya dalam tulisan di Berita Harian, hari ini.

Dr Ismail berkata, walaupun tindakan undang-undang diambil terhadap pesalah melakukan penghinaan agama sekitar 2019, namun isu itu sukar dibendung.

Katanya, berdasarkan kepada laporan akhbar didapati isu penghinaan terhadap agama Islam di Malaysia berada di tahap membimbangkan.

“Persoalannya kenapa wujud kecenderungan menghina Nabi, seolah-olah wujud satu penentuan agenda atau kebetulan?

“Ruang diberikan media sosial nampaknya disalahgunakan untuk memperlekehkan agama Islam sehingga mencetus polemik dan mewujudkan kekacauan,” katanya.

Beliau berkata, walaupun hanya segelintir mereka yang terbabit dengan isu penghinaan Islam, kestabilan dan keharmonian masyarakat berbilang agama di Malaysia akan tergugat jika ia dibiarkan.

Pautan kes hina Islam;


Tiada Muafakat Nasional di PRN Melaka

BANGI, 12 Rabiulawal 1443H, Selasa – Pendirian PAS dalam Muafakat Nasional (MN) masih kekal dan tidak berubah walaupun Presiden UMNO, Datuk Seri Dr Ahmad Zahid Hamidi menyatakan tiada kerjasama politik antara kedua-dua parti itu pada Pilihan Raya Negeri (PRN) Melaka nanti.

Naib Presiden PAS, Senator Idris Ahmad berkata, tiada keputusan rasmi daripada Majlis Kerja Tertinggi (MKT) UMNO berhubung perkara tersebut dan akan terus kekal dengan keputusan berkenaan.

“Setakat hari ini, keputusan daripada MKT tidak ada pun sebut begitu (tiada MN pada PRN Melaka). Jadi, kita pakai keputusan rasmi itu. Jangan memecahbelahkan kami,” katanya seperti dipetik portal tempatan, hari ini.

Baru-baru ini Ahmad Zahid menyatakan bahawa parti itu tidak akan bekerjasama dengan Parti Pribumi Bersatu Malaysia (Bersatu) mahupun PAS dalam PRN Melaka, sebaliknya akan bersendirian.

Bagaimanapun, Naib Presiden UMNO, Datuk Seri Mahdzir Khalid berkata, UMNO belum memuktamad keputusan sama ada akan bergerak secara solo di bawah Barisan Nasional (BN) atau bekerjasama dengan parti lain bagi menghadapi PRN Melaka.

Dalam masa sama, Idris berkata, pendirian utama PAS kini adalah memastikan Pakatan Harapan (PH) tidak kembali berkuasa di Melaka.


Rakyat Kelantan perlu bangkit, percaya hasil kerja Kerajaan Madani

MACHANG, 6 Muharram 1445H, Isnin – Kerajaan Perpaduan berazam untuk memajukan Kelantan jika calon parti yang mewakilinya berjaya menawan negeri itu pada Pilihan Raya Negeri (PRN) 12 Ogos ini.

Perdana Menteri, Datuk Seri Anwar Ibrahim berkata, kerjasama di antara Kerajaan Persekutuan dan Kerajaan Negeri amat penting untuk memastikan kebajikan rakyat terus terjaga serta terbela.

“Inilah masanya untuk rakyat perlu bangkit, percaya dan yakin dengan hasil kerja yang dilakukan oleh Kerajaan Perpaduan.

“Saya minta orang Kelantan faham, tolong selamatkan Kelantan dan Malaysia kerana ini adalah peluang kita sebab kita fikir nasib Melayu, jaga rakyat desa dan miskin bandar serta pembangunan di negeri ini,” katanya.

Beliau berkata demikian ketika berucap pada Jelajah Perpaduan MADANI dan Pelancaran Jentera Perpaduan di Kelantan dekat Bukit Tiu di sini malam tadi yang turut dihadiri Pengerusi Barisan Nasional (BN) Datuk Seri Dr Ahmad Zahid Hamidi.

Senada dengan keazaman itu, Ahmad Zahid yang juga Presiden UMNO menyeru agar rakyat Kelantan memberi peluang kepada parti yang membentuk Kerajaan Perpaduan untuk mentadbir negeri itu.

“Semua calon yang bertanding perlu bekerja keras dan kita minta rakyat Kelantan beri peluang kepada calon-calon mewakili Pakatan Harapan dan BN untuk menang pada PRN kali ini sekali gus dapat mengambil alih tampuk kepimpinan daripada PAS (yang telah memerintah) selama 33 tahun.

“Kalau kita menang, kita akan berlaku adil kepada semua rakyat, kita akan beri keutamaan kepada mereka yang memerlukan,” katanya. – Bernama


Golongan minoriti kurang ajar, cerca Agong bila keputusan tak memihak mereka

BANGI, 28 Rabiulakhir 1444H, Rabu – Naib Presiden BERJASA, Ir Ts Muhammad Lukman Al Hakim Mohamad kesal dengan sikap golongan minoriti yang bersikap melampau apabila mencaci dan mencerca Yang di-Pertuan Agong dan institusi diraja.

Ini susulan kemelut politik melanda negara pasca Pilihan Raya Umum Ke-15 (PRU15) yang menyaksikan Parlimen masih tergantung dan tiada lagi pelantikan Perdana Menteri ke-10.

Lukman berkata, apabila keputusan seolah-olah tidak memihak kepada kehendak golongan minoriti ini, mereka menjadi kurang ajar dan derhaka dengan mencaci Al-Sultan Abdullah Ri’ayatuddin Al-Mustafa Billah Shah dan institusi diraja secara sangat keterlaluan.

Ideologi dan dendam kesumat terhadap institusi diraja yang menjadi tiang seri Perlembagaan negara diletuskan dengan penuh amarah, katanya.

“Percayalah ia bukan disebabkan konflik politik kali ini sahaja, sebaliknya ia telah menjadi anutan ideologi serta perjuangan ‘suci’ mereka selama ini.

“Ya, untuk menghancurkan sistem raja berperlembagaan Malaysia dan menukar identiti negara ini menjadi republik.

“Jangan biarkan golongan ini mendominasi politik negara tercinta. Jangan pernah rela memimpin Melayu Islam yang ditunggang mereka menjadi PM (Perdana Menteri) buat Malaysia!,” katanya dalam kenyataan, hari ini.

Setakat empat hari pasca PRU15, Parlimen masih tergantung dengan kemelut pelantikan Perdana Menteri serta pembentukan kerajaan berlarutan tanpa ada mana-mana gabungan mempunyai majoriti mudah.

Bagaimanapun, Istana Negara dalam usaha menyempurnakan proses itu dengan menitahkan Ahli Parlimen Barisan Nasional (BN) dan Gabungan Parti Sarawak menghadap Agong pagi ini.


Masih awal untuk bincang soal lantikan exco: Presiden MCA

JOHOR BAHRU, 10 Syaaban 1443H, Ahad – Masih terlalu awal untuk membincangkan hal berkaitan calon Exco Kerajaan Negeri Johor susulan kejayaan Barisan Nasional (BN) pada Pilihan Raya Negeri (PRN) Johor semalam, kata Presiden MCA Datuk Seri Dr Wee Ka Siong.

Wee berkata Suruhanjaya Pilihan Raya (SPR) baru sahaja menyampaikan keputusan rasmi PRN Johor kepada Istana Johor, dan proses pertama selepas itu lantikan Menteri Besar perlu berlangsung terlebih dahulu.

“Prosedur biasa ialah mesti dapat perkenan Tuanku (Sultan Johor) dahulu untuk melantik seorang Menteri Besar. Selepas Menteri Besar angkat sumpah barulah proses untuk lantikan ahli mesyuarat kerajaan akan berlaku dan di situ akan ada perbincangan,” katanya pada sidang media di sini hari ini.

Beliau berkata demikian mengulas persoalan adakah MCA sudah berbincang tentang calon Exco daripada parti itu.

PRN Johor berakhir semalam dengan kemenangan besar BN yang terdiri daripada UMNO, MCA dan MIC yang berjaya menawan 40 daripada 56 kerusi Dewan Undangan Negeri manakala Pakatan Harapan memenangi 11 kerusi, Perikatan Nasional memenangi tiga dan Parti Ikatan Demokratik Malaysia (MUDA) serta PKR masing-masing berjaya meraih satu kerusi.

MCA menang empat kerusi iaitu Ling Tian Soon (Yong Peng), Tan Eng Meng (Pekan Nanas), Lee Ting Han (Paloh) dan Tan Chong (Bekok). – Bernama


Ratusan penduduk Palestin cedera ditembak Zionis

BAITULMAQDIS, 29 Zulkaedah 1442H, Sabtu – Pasukan keselamatan negara pengganas Israel melepaskan tembakan ke atas ratusan penduduk Palestin yang melakukan bantahan menentang sebuah pos haram di Tebing Barat yang diduduki.

Dron dilengkapi gas pemedih mata dilepaskan dan asap memenuhi ruang udara di kawasan bantahan di bandar Beita, Tebing Barat, berhampiran Nablus, di mana penduduk Palestin membantah penyitaan tanah haram.

Menurut laporan media, penduduk Palestin membakar tayar dan melemparkan batu ke arah pasukan Israel.

Para saksi berkata, tentera Israel melepaskan tembakan peluru hidup dan peluru getah ke arah penduduk selepas solat Jumaat di Beita.

Bulan Sabit Merah Palestin melaporkan, 379 penduduk cedera akibat 31 peluru hidup yang dilepaskan.

Tidak ada komen segera daripada tentera Israel.

Konfrontasi sama juga berlaku di bandar Kafr Qaddum dan Beit Dajan, yang mana puluhan penduduk Palestin dirawat kerana kesan gas pemedih mata.

Tentera Israel juga menekankan bantahan terhadap penempatan di kawasan Masafer Yatta di Hebron.

Anggaran Israel dan Palestin menunjukkan terdapat kira-kira 650,000 peneroka di Tebing Barat yang diduduki, termasuk Baitulmaqdis Timur, tinggal di 164 penempatan dan 116 pos.

Mengikut undang-undang antarabangsa, semua penempatan Israel di wilayah yang diduduki adalah haram. – Agensi


Mahkamah tolak permohonan tangguh rayuan kurang hukuman

KUALA LUMPUR, 7 Zulhijjah 1441H, Selasa – Mahkamah Tinggi di sini hari ini menolak permohonan pasukan pembelaan Datuk Seri Najib Tun Razak untuk mendengar rayuan bagi mengurangkan hukuman pada Isnin depan.

Hakim Mohd Nazlan Mohd Ghazali berkata beliau menerima hujah bahawa terdapat situasi yang membolehkan pendengaran rayuan bagi mengurangkan hukuman ditangguhkan namun tertuduh perlu memberikan alasan yang munasabah bagi menjustifikasikan penangguhan itu.

“Saya tidak menganggap hujah yang diberikan ada justifikasi. Tertuduh masih mempunyai hak untuk mengemukakan rayuan, oleh itu mahkamah ini akan meneruskan prosiding dengan mendengar rayuan tertuduh bagi mengurangkan hukuman,” kata Mohd Nazlan. – Bernama


Kuwait kemuka memorandum ke ICJ, gesa Israel tamatkan penjajahan

KUWAIT, 10 Muharram 1445H, Jumaat – Kuwait mengemukakan memorandum bertulis meminta Mahkamah Keadilan Antarabangsa (ICJ) menerima pakai pendapat berhubung kesan pencabulan berterusan penjajah Israel terhadap hak rakyat Palestin.

Memorandum dikemukakan Kuwait menyatakan bahawa pendudukan rejim Israel di wilayah itu menjejaskan usaha untuk menubuhkan negara Palestin yang merdeka, serta memberi kesan kepada semua aspek kehidupan rakyat negara itu.

Ia juga menegaskan bahawa Kuwait menentang penggunaan kekerasan dalam hubungan antarabangsa, selain menggariskan keperluan menghormati kemerdekaan serta kedaulatan negara dan memastikan perlindungan orang awam dijamin.

Justeru, Kuwait menggesa ICJ untuk mengambil perhatian kepada dokumen yang dikemukakan, termasuk gesaan negara lain serta organisasi antarabangsa terhadap resolusi ICJ bagi menamatkan pendudukan Israel.

Memorandum itu juga menegaskan semula kedudukan Kuwait yang tidak berbelah bahagi menyokong perjuangan Palestin dan semua usaha antarabangsa untuk memastikan rakyatnya mendapat hak sah sebagai sebuah negara merdeka, dengan Baitulmaqdis sebagai ibu negara.- Agensi


Kiswa Kaabah digantikan simbolik awal Muharram

MAKKAH, 2 Muharram 1444H, Ahad – Pegawai Arab Saudi telah menggantikan Kiswa (penutup kain) Kaabah, semalam lapor Agensi Akhbar Saudi (SPA).

Kiswah itu meliputi Kaabah, bangunan berbentuk kubus yang pada asalnya dibina oleh Nabi Ibrahim dan anaknya Nabi Ismail, di tengah-tengah Masjidil Haram, Makkah.

Umat Islam menghadap kiblat atau arah Kaabah, ketika menunaikan solat di mana-mana sahaja di dunia.

Setiap tahun, penjaga pintu Kaabah menjalankan tugas menukar kain hitam yang dipasang di atas binaan suci.

Penggantian Kiswa Kaabah telah dilakukan oleh pasukan yang dipilih dari Kompleks Raja Abdulaziz untuk Kiswa Kaabah Suci, ketika pasukan itu mula menukarkan Kiswa lama dengan yang baharu.

Kiswa baharu terdiri daripada empat sisi berasingan dan tirai pintu.

Kiswa Kaabah menggunakan kira-kira 850 kilogram (kg) sutera mentah, yang diwarnakan hitam di dalam kompleks, 120 kg dawai emas dan 100 kg dawai perak.

Tahun ini, kira-kira 200 tukang dari Arab Saudi terlibat dalam menghasilkan tirai hitam di Kompleks Raja Abdulaziz untuk Kiswa Kaabah. – Agensi


Masjid Al-Aqsa ‘garisan merah’ tidak boleh disentuh Israel

DOHA, 4 Syawal 1442H, Ahad – Pergerakan Perjuangan Islam Palestin (Hamas) sekali lagi memberi amaran kepada negara haram Israel supaya tidak menyentuh Masjid Al-Aqsa.

Pemimpin Hamas, Ismail Haniyeh berkata, masjid berkenaan merupakan kiblat, identiti, kepercayaan serta pencetus revolusi bagi umat Islam.

Dalam satu sidang video di Doha, Qatar, Ismail berkata, Masjid Al-Aqsa adalah ‘garis merah’ kumpulan itu selain memberi amaran kepada pemimpin Yahudi, Benjamin Netanyahu untuk tidak bermain dengan api.

“Baitulmaqdis dan Masjid Al-Aqsa menjadi dasar perjuangan menentang Zionis,” katanya sambil mengucapkan terima kasih kepada Qatar kerana membantu rakyat Palestin.

Negara haram Israel telah melakukan serangan di Semenanjung Gaza dalam serangan udara sejak 10 Mei lalu, yang membunuh sekurang-kurangnya 139 orang termasuk 39 kanak-kanak, 22 wanita manakala 950 orang lagi cedera.

Kira-kira empat bangunan bertingkat juga musnah dalam serangan udara di wilayah Palestin yang diduduki. – Agensi


‘Sakan makan’ musim raya undang risiko tinggi penyakit

KUALA LUMPUR, 19 Syawal 1444H, Rabu – Selepas sebulan menahan lapar dan dahaga, pastinya Syawal yang tiba disambut dengan hati yang gembira, bukan sahaja dapat menjamu selera tetapi yang lebih bermakna dapat ‘balik kampung’ ke pangkuan ayahanda dan bonda.

Lazimnya sepanjang bulan perayaan ini juga, kebanyakan kita sibuk mengatur jadual bagi menghadiri rumah terbuka yang diadakan sanak-saudara, kenalan juga jiran-tetangga.

Sebulan berpuasa, sebulan jugalah kita beraya dan selama itulah mungkin ada yang sakan makan sehingga rutin diet sebelum ini, kata orang, ‘hanyut ke laut’.

MUSIM PANAS DAN STROK HABA

Dalam sibuk teruja berhari raya, perlu diingat bulan Syawal bukan ‘tiket’ untuk membalas dendam menikmati apa sahaja hidangan, setelah berlapar dahaga sebulan menjalani ibadah puasa Ramadan. Bimbang nanti, habis raya, diri pula diserang ancaman pelbagai jenis penyakit.

Perlu juga peka Hari Raya Aidilfitri pada tahun ini disambut ketika tempoh peralihan Monsun Timur Laut yang menyebabkan cuaca panas berpanjangan di beberapa negeri terutama di utara Semenanjung sehingga bulan Ogos depan.

Di samping itu, terdapat laporan memetik pusat ramalan iklim APEC Climate Center di Busan, Korea meramalkan, “El Nino kuat dijangka akan berlaku bermula Jun, sekali gus menyebabkan di Malaysia dan Indonesia akan menjadi lebih kering dan panas bermula Jun hingga Oktober depan.”

Cuaca panas berpanjangan itu turut dikaitkan dengan strok haba yang menuntut masyarakat lebih berhati-hati ketika berhari raya apatah lagi terdapat laporan berita berhubung kematian kanak-kanak dipercayai disebabkan strok haba.

Menurut Pakar Pemakanan Institut Farmakogenomiks Integratif (iPROMISE), Universiti Teknologi MARA (UiTM), Prof Madya Dr Norazmir Md Nor, berdasarkan situasi semasa hari ini, penting untuk masyarakat menjaga kesihatan masing-masing dengan tubuh badan kekal terhidrat.

“Pastikan minum banyak air sebelum dan semasa berkunjung ke rumah terbuka. Elakkan minuman berkafein kerana ia boleh menyebabkan dehidrasi. Untuk pakaian pula digalakkan memakai pakaian berwarna terang dan longgar yang membolehkan kulit berasa selesa. Elakkan warna gelap kerana ia boleh menyerap haba.

“Lindungi diri daripada matahari dengan memakai topi dan menyapu krim pelindung matahari pada kulit yang terdedah untuk melindungi diri daripada kesan berbahaya matahari. Selain itu jika badan mula berasa terlalu panas, berehatlah di kawasan teduh atau ruang berhawa dingin. Elakkan berada di bawah terik cahaya matahari untuk tempoh yang lama,” katanya kepada Bernama baru-baru ini.

Ibu bapa yang membawa anak-anak menziarahi sanak saudara ke rumah terbuka ketika cuaca panas masih melanda negara, perlu mengambil langkah berjaga-jaga demi keselamatan anak mereka.

“Sebenarnya kanak-kanak lebih terdedah kepada dehidrasi berbanding orang dewasa, jadi adalah penting untuk memastikan mereka minum banyak air sepanjang hari. Sediakan air, jus atau minuman kegemaran kepada anak dengan lebih kerap, walaupun mereka tidak berasa dahaga.

“Ibu bapa boleh memakaikan anak-anak dengan pakaian yang selesa dan ringan yang dapat membantu memastikan mereka berasa sejuk semasa cuaca panas.

“Elakkan beraya pada waktu panas puncak seeloknya pergi ketika cuaca lebih sejuk seperti awal pagi, lewat petang atau malam dan hindarkan dari berada di luar rumah pada waktu paling panas, terutama dari pukul 10 pagi hingga 4 petang,” katanya.

Ibu bapa pada masa sama perlu peka terhadap tanda keletihan dan strok haba pada anak seperti sangat berpeluh, kekejangan otot dan pening.

“Jika melihat mana-mana gejala ini pada anak, dapatkan rawatan perubatan dengan segera,” katanya.

Dr Norazmir turut menambah, menu terbaik bagi menjaga kesihatan diri di rumah terbuka semasa ‘musim’ strok haba ialah buah-buahan seperti tembikai, strawberi, anggur dan oren yang dapat mengekalkan kelembapan kerana kandungan air yang tinggi.

Selain itu sayur-sayuran seperti timun, tomato dan salad yang kaya dengan air dan boleh membantu mengekalkan kelembapan serta minuman sejuk seperti air limau, air kelapa dan teh ais dapat menyejukkan dan memastikan badan sentiasa terhidrat.

GODAAN MENU RAYA

Antara juadah popular yang dihidangkan ketika berkunjung ke rumah terbuka sudah tentunya rendang, lemang, sate dan pelbagai kuih yang membuka selera.

Namun begitu, sekiranya jumlah pengambilannya tidak dikawal, tidak mustahil seseorang itu berisiko mendapat penyakit tertentu.

Mengenai rendang yang bagi sesetengah orang adalah hidangan wajib pada musim perayaan, Dr Norazmir menjelaskan,  ia tinggi lemak tepu serta kalori selain pengambilan secara berlebihan boleh menyebabkan individu mengalami penambahan berat badan dan masalah jantung.

“Begitu juga dengan lemang. Walaupun ia hidangan yang lazat namun tinggi kandungan karbohidrat dan kalori. Makan banyak lemang boleh menyebabkan kenaikan gula dalam darah serta berat badan naik,” katanya menambah, pengambilan sate yang berlebihan dan dagingnya yang berlemak juga boleh menyebabkan seseorang mengalami masalah pencernaan.

Bagi kuih-muih pencuci mulut tradisional yang kebanyakan dibuat menggunakan gula, tepung dan santan, ia mengandungi kandungan gula dan kalori yang tinggi serta pengambilan berlebihan boleh menyebabkan peningkatan paras gula dalam darah dan penambahan berat badan.

Selain itu, terdapat juga penyakit yang berpunca daripada makanan tercemar akibat bakteria seperti Salmonella dan E. coli yang kerap berlaku semasa musim perayaan disebabkan pencemaran semasa penyediaan dan penyimpanan makanan.

“Bukan itu saja semasa tempoh ini penyakit menerusi jangkitan pernafasan seperti selesema boleh berjangkit dengan mudah kerana tiada penjarakan sosial.

“Ketika hari raya juga ramai yang akan merentas perjalanan sehingga beberapa jam untuk pulang ke kampung halaman dan penyakit berkaitan perjalanan seperti cirit-birit dan malaria berisiko dihidapi semasa perjalanan ke kawasan atau rentas negeri yang berbeza,” katanya.

Dr Norazmir turut menambah, ‘sakan beraya’ juga boleh mengundang penyakit berkaitan tekanan seperti sakit kepala, migrain dan masalah pencernaan boleh berlaku disebabkan tekanan dan tuntutan musim perayaan termasuk perjalanan, penganjuran acara dan menguruskan kewajipan keluarga.

Justeru katanya, penting untuk masyarakat mengambil langkah pencegahan seperti mengamalkan kebersihan, mengekalkan diet yang sihat, menguruskan tahap tekanan untuk mengurangkan risiko dijangkiti penyakit semasa perayaan.

SEMUA ORANG BERISIKO

Individu yang sihat turut berisiko mendapat penyakit tertentu sekiranya mereka tidak berwaspada dalam pengambilan makanan semasa hari raya.

Mengulas perkara itu, Pensyarah Fakulti Perubatan dan Sains Kesihatan, Universiti Sains Islam Malaysia (USIM) Prof Madya Dr Norsham Juliana Nordin berkata, tabiat pemakanan semasa musim perayaan boleh meningkatkan risiko terhadap penyakit tidak berjangkit (NCD).

“Penyakit tidak berjangkit adalah hasil daripada pendedahan berpanjangan terhadap gaya hidup yang tidak sihat termasuk cara pemakanan yang tidak seimbang. Situasi Aidilfitri yang biasanya disambut sepanjang bulan Syawal dengan pelbagai jemputan untuk majlis makan-makan boleh meninggalkan kesan berpanjangan terhadap kesihatan kita.

“Contoh mudah adalah pengambilan gula tambahan. Bayangkan kita menziarahi lima buah rumah untuk berhari raya dan di setiap rumah kita akan minum minuman bergula, makan kuih raya yang pastinya tinggi kandungan gula dan pelbagai lagi juadah berbentuk manisan.

“Sedar atau tidak kita mengambil gula tambahan melebihi keperluan harian yang dibenarkan iaitu sembilan sudu kecil gula bagi seorang lelaki dewasa dan enam sudu kecil bagi seorang wanita dewasa,” katanya.

Beliau berkata, NCD secara umumnya dikaitkan dengan tabiat makan individu dan akan menjadi lebih buruk pada musim perayaan hasil daripada gaya pemakanan yang tidak berhemah.

“Dua masalah yang paling terkesan semasa musim perayaan iaitu peningkatan gula dalam darah yang membawa kepada penyakit kencing manis dan peningkatan kolesterol dalam darah yang membawa kepada pelbagai masalah jantung dan darah tinggi,” katanya.

Untuk itu setiap individu dinasihatkan ‘memilih makanan’ dengan tidak terus mengambil dengan kuantiti yang banyak di samping memberi ruang untuk diri merasa serba sedikit makanan yang ada.

“Pengambilan kita dikira berhemah apabila hidangan dalam pinggan tidak menimbun dengan satu jenis makanan sebaliknya terdapat pelbagai jenis dalam kuantiti yang kecil.

“Bagi individu yang sememangnya didiagnosis dengan penyakit kencing manis, kuatkan diri anda untuk tidak mengambil makanan atau minuman yang kita sedia maklum ditambah dengan gula tambahan,” katanya.

TIP SIHAT SEPANJANG RAYA

Bagi memastikan tubuh badan kekal sihat sepanjang raya, Dr  Norsham Juliana berkongsi beberapa panduan penting yang boleh diamalkan oleh masyarakat antaranya membiasakan diri untuk “katakan tidak” kepada minuman bergula sepanjang hari.

“Bagi individu yang terbiasa dengan minuman dengan gula tambahan, mulakan amalan ini dengan pengambilan secara selang sehari, seterusnya jarakkan masa untuk pangambilan minuman bergula. Selain itu amalkan minum air kosong atau air tidak bergula terlebih dahulu setiap kali sebelum makan dan berikan masa lima hingga 10 minit selepas minum sebelum mula makan,” katanya.

Beliau menambah, cara untuk kekal sihat adalah dengan mengambil makanan dalam kuantiti yang sedikit iaitu menghadkan satu atau dua item sahaja daripada jenis yang sama.

“Pilih untuk makan buah-buahan dahulu sekiranya dihidangkan sebelum mula makan hidangan lain. Makan dan kunyah dengan perlahan, usah gopoh menghabiskan makanan. Sekiranya kita sebagai tuan rumah untuk majlis Aidilfitri, pastikan kita menyediakan pilihan makanan sihat untuk dihidangkan kepada tetamu.

“Hidangan seperti sayuran, ulam dan buah-buahan perlu menjadi hidangan kemestian dalam majlis. Kurangkan penggunaan gula, minyak, santan serta gunakan daging dan ayam tanpa lemak dalam masakan,” katanya.

Beliau menambah, dalam kesibukan beraya sepanjang Syawal, luangkan masa untuk melakukan aktiviti fizikal termasuk sekurang-kurangnya 20 minit setiap hari.

“Ia  akan memberikan impak besar dalam diri kita. Semoga kita sama-sama berusaha ke arah menjadikan budaya sambutan Aidilfitri di Malaysia suatu amalan yang turut menitikberatkan gaya hidup sihat.

“Jadikan Aidilfitri kali ini detik terindah dengan kita kekal sihat dan jangan biarkan kemeriahan Aidilfitri dijadikan alasan penyebab kepada penyakit kronik yang berpanjangan,” katanya. – Bernama


AS tak mahu Turki beli sistem pertahanan udara Russia

WASHINGTON, 25 Safar 1443H, Sabtu – Amerika Syarikat (AS) mendesak Turki tidak lagi membeli sistem pertahanan udara S-400 Russia, sekali gus memberi amaran risiko lain sekiranya pembelian tetap berlaku, kata Timbalan Setiausaha Negara, Wendy Sherman kepada wartawan.

“Kami mendesak Turki di setiap peringkat dan kesempatan untuk tidak mempertahankan sistem S-400.

“AS juga menyekat mereka daripada menambah pembelian peralatan ketenteraan dari Russia,” balas Sherman ketika ditanya mengenai kunjungan Presiden Turki Recep Tayyip Erdogan ke Russia.

“Kami menjelaskan kepada Turki apa akibatnya jika mereka tetap membuat pembelian,” katanya.

Minggu lalu, Erdogan bertemu dengan rakan sejawatnya Russia, Vladimir Putin dan membincangkan kerjasama ketenteraan yang lebih besar, termasuk pesawat perang dan kapal selam yang berpotensi.

Sementara itu, Sherman menegaskan bahawa AS menghargai hubungannya dengan Turki, dengan menyebut mengenai sambutan kedatangan jutaan pelarian Syria dan tawaran untuk membantu memulihkan Lapangan Terbang Antarabangsa Kabul.

“Kadangkala Turki menjadi cabaran kami. Saya yakin mereka kadang-kadang menganggap Amerika Syarikat sebagai cabaran. Tetapi mereka adalah sekutu NATO yang dihargai,” kata Sherman. – Agensi


Penamaan calon PRN Melaka berlangsung dalam norma baharu

MELAKA, 2 Rabiulakhir 1443H, Ahad – Pilihan Raya Negeri (PRN) Melaka yang bermula esok dengan proses penamaan calon di 28 pusat penamaan, akan menyaksikan suasana norma baharu dalam perjalanan pilihan raya di negara ini.

Walaupun jumlah vaksinasi populasi dewasa rakyat Malaysia telah melebihi tahap 95 peratus, namun langkah berwaspada tetap perlu diambil bagi mengelakkan PRN berkenaan mencetuskan kluster baharu COVID-19.

Proses penamaan calon itu akan bermula pada 9 pagi dengan bakal calon diberi tempoh sejam sehingga 10 pagi untuk mengemukakan borang pencalonan dan bagi mengurangkan risiko penularan COVID-19, hanya calon, pencadang dan penyokong calon atau mana-mana dua orang daripada mereka, atau mana-mana seorang daripada mereka, dibenarkan masuk ke pusat penamaan bagi mengemukakan kertas pencalonan calon.

Mengikut kaedah perjalanan pilihan raya yang digariskan Suruhanjaya Plihan Raya (SPR), bagi calon, pencadang dan penyokong yang mempunyai gejala seperti demam, batuk dan selsema atau suhu badan melebihi 37.4 darjah celcius, mereka tidak dibenarkan memasuki pusat penamaan calon dan akan diuruskan oleh Penolong Pegawai Pengurus (PPP) yang lengkap pakaian perlindungan diri (PPE).

Borang penamaan calon itu akan dihantar melalui aplikasi WhatsApp kepada Pegawai Pengurus (RO) untuk semakan.

Calon juga tidak dibenarkan berarak bersama para penyokong parti masing-masing atau mengadakan sebarang aktiviti berkumpulan, dan prosedur operasi standard (SOP) yang sama juga perlu dipatuhi calon semasa berkempen dan semasa berada di pusat penjumlahan undi.

Kempen PRN ini juga akan menyaksikan penggunaan medium dalam talian menjadi pilihan semua parti bertanding, bagi mematuhi larangan Kementerian Kesihatan (KKM).

Bagi prosedur perjalanan hari mengundi, Pemandu Arah Pusat Mengundi (PAPM) akan menjalankan saringan suhu badan kepada individu yang memasuki pusat mengundi, dan pengundi perlu sanitasi tangan serta memakai pelitup muka.

Individu yang bergejala atau demam dengan suhu melebihi 37.4 darjah celcius tidak dibenarkan masuk ke tempat mengundi dan akan dibawa ke tempat mengundi khas (khemah pengundi bergejala) yang dikendalikan petugas KKM.

PAPM akan menguruskan pengundi bergejala yang ditempatkan di tempat mengundi khas itu dengan membawa dokumen pengenalan pengundi kepada Ketua Tempat Mengundi (KTM) saluran asal tempat pengundi mengundi.

Ejen barung juga disaran memainkan peranan dalam memastikan proses pengundian di tempat mengundi khas itu dilaksanakan dan kertas undi pengundi akan dimasukkan dalam plastik dan disanitasi sebelum dimasukkan ke dalam peti undi.

Selain itu, pengundi perlu mengimbas kod QR MySejahtera atau merekod maklumat diri di luar sebelum masuk ke saluran pengundi, manakala petugas media dan pemerhati yang diberikan pas SPR perlu mengimbas kod QR di pintu masuk pusat mengundi atau di khemah saringan suhu badan.

Setakat semalam (Sabtu), jurucakap SPR memaklumkan sebanyak 550 borang penamaan calon telah dijual dan seramai 12,900 individu dilantik bagi mengendalikan PRN Melaka.

Suruhanjaya Pilihan Raya (SPR) menetapkan tarikh mengundi bagi PRN Melaka pada 20 Nov manakala penamaan calon pada 8 Nov dan undi awal pada 16 Nov, ekoran pembubaran DUN pada 4 Okt lepas susulan empat ADUN menarik sokongan terhadap kepimpinan ketua menteri.

Melaka yang mempunyai 28 kawasan DUN, memiliki seramai 495,196 pengundi berdaftar dengan 240,530 atau 48.57 peratus pengundi adalah lelaki dan baki 254,666 atau 51.43 peratus, wanita.

Esok, Pengerusi SPR Datuk Abdul Ghani Salleh akan mengadakan sidang media pada 11 pagi selepas proses penamaan calon ditutup. – Bernama


Politik Melayu akan terus lemah selagi agenda parti jadi keutamaan

Oleh Zuhayati Yazid

BANGI, 23 Muharram 1443H, Rabu – Politik Melayu akan terus lemah dan tak akan berubah selagi ahli politik tidak matang serta terus mengekalkan agenda politik berbanding menguruskan negara.

Penganalisis Politik Universiti Teknologi Malaysia (UTM), Prof Azmi Hassan melihat senario politik hari ini tidak berubah dan semakin terumbang ambing berpunca daripada sikap ahli politik itu sendiri.

“Senario ini tidak berubah sebelum dan selepas pandemik, orang politik hari ini dilihat masih tidak matang mereka lebih mengutamakan agenda politik berbanding rakyat dan negara.

“Selagi agenda politik diutamakan kita tidak akan berjaya, negara akan terkebelakang dan kita hanya akan ditakuk lama,” katanya ketika dihubungi Ismaweb.net, hari ini.

Prof Azmi juga menyifatkan rakyat hari ini sudah banyak berkorban dan sangat bersabar dengan keadaan politik di negara ini walaupun dalam keterpaksaan.

“Rakyat banyak bersabar walaupun terpaksa tukar kerajaan dalam keadaan getir berdepan pandemik COVID-19.

“Namun orang politik pula tidak melihat perkara ini sebagai sesuatu yang serius, bersikap seperti biasa dan kekal dengan agenda mereka yang menampakkan golongan itu tidak berubah dan kekal ditahap lama.

“Keadaan jelas menampakkan ahli politik kita masih belum matang dan sekali gus memberi kesan selepas pasca pandemik COVID-19,” ujarnya.

Sehubungan itu, Prof Azmi menyeru supaya ahli politik perlu berubah demi masa depan negara dan rakyat.

“Jangan pentingkan agenda politik semata-mata sahaja sebaliknya ubah minda dan kembali berusaha bangunkan negara dan membantu rakyat,” katanya.

Ditanya mengenai persepsi orang muda terhadap politik, Prof Azmi menyifatkan pergolakan dalaman politik adalah punca orang muda tidak mahu ‘masuk campur’ dengan dunia politik hari ini.

“Konflik politik hari ini memberi kesan besar kepada anak muda untuk tidak menyertai politik dan keadaan ini akan merugikan kita semua.

“Sepatutnya orang muda perlu ‘dibelai’ untuk diberi peluang pada masa akan datang,” katanya.

Beliau dalam masa sama menjelaskan golongan muda perlu diketengahkan termasuk dalam penyertaan dalam Kabinet baru-baru ini.

“Jika orang lama tidak mahu berundur dan memberi peluang kepada orang muda, sampai bila orang muda mahu menunggu, jika dibiarkan golongan itu akan muak dan negara kita ketandusan pemimpin yang muda dan lebih berinspirasi,” katanya.


Henti usaha rampas kuasa, tunggu sahaja PRU

Oleh Siti Hafidah Abd Ghaffar

BANGI, 13 Rabiulawal 1442H, Jumaat – Pemimpin kerajaan mahupun pembangkang wajib mengambil serius teguran Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah supaya menghentikan segera politiking yang mengganggu kestabilan negara.

Sekiranya peringatan Al-Sultan Abdullah diabaikan, rakyat sendiri tidak boleh menerima peralihan kuasa dan perubahan pemerintah ketika negara sedang dilanda gelombang ketiga pandemik COVID-19.

Ini kerana. peralihan kuasa akan menyebabkan perubahan dari struktur pentadbiran serta Kabinet, kata Presiden Ikatan Muslimin Malaysia (ISMA), Haji Aminuddin Yahaya.

“Akhirnya fokus akan tidak lagi kepada kedua-dua isu penting ini.

“Justeru, semua pihak tidak kira dari sebelah mana mesti berhenti usaha untuk rampas kuasa dan bertindak lebih matang.

“Pilihan Raya Umum (PRU) sudah tidak lama lagi dan bersabar seketika sahaja lagi,” katanya ketika dihubungi Ismaweb.net hari ini.

Beliau berkata demikian ketika diminta mengulas mengenai perbincangan di antara bekas Perdana Menteri, Tun Dr Mahathir Mohamad dengan beberapa pemimpin politik mengenai cadangan membentuk kerajaan perpaduan.

Memetik laporan portal Malaysiakini, sumber daripada pejabat Dr Mahathir mengesahkan bahawa Ahli Parlimen Langkawi itu telah bertemu dengan Ahli Parlimen Gua Musang, Tengku Razaleigh Hamzah Isnin lalu.

Kemudian diikuti Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri pada Selalu lalu dan Presiden Parti Amanah Negara (PAN), Mohamad Sabu kelmarin.

Menurut sumber kepada portal berkenaan, ketiga-tiga pertemuan itu dikatakan telah diadakan di kediaman Dr Mahathir di Seri Kembangan, Selangor.

Sebelum ini, Al-Sultan Abdullah menggesa ahli politik menghentikan segera segala politiking yang boleh mengganggu kestabilan negara.

Seri Paduka juga berpendapat tiada keperluan untuk Ahli Parlimen meneruskan tindakan tidak bertanggungjawab yang boleh mengganggu-gugat kestabilan kerajaan sedia ada.

Yang di-Petuan Agong turut menyeru seluruh rakyat, tanpa mengira latar belakang dan khususnya fahaman politik, mengenepikan segala perbezaan dan perbalahan.


‘Aktor-aktor’ ingkar teguran Agong layak digelar penderhaka

BANGI, 29 Safar 1442H, Sabtu – Ahli politik yang berterusan menimbulkan masalah dengan siri pergolakan baharu layak digelar sebagai penderhaka.

Ini terutamanya selepas Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menasihati rakyat, khususnya ahli politik agar bermuhasabah supaya tidak mengheret negara ke kancah politik yang tidak menentu.

Presiden Ikatan Muslimin Malaysia (ISMA), Haji Aminuddin Yahaya berharap, teguran Seri Paduka dapat menghentikan kerakusan politikus-politikus buat sementara waktu.

Pada masa sama, beliau mengingatkan rakyat supaya memerhati rapat tingkah laku politikus dan bersedia mengkritik atas segala kesilapan mereka.

“Jika pergolakan politik negara masih berpanjangan dengan siri-siri drama baharu, kita anggap sahaja ‘aktor-aktor’ dalam drama tersebut sebagai penderhaka kepada titah Tuanku.

“Ayuh kita perhati gelagat mereka dan bersuara lantang supaya mereka tidak lagi sangka rakyat mudah dipermain-mainkan untuk serakah politik mereka semata-mata,” katanya dalam kenyataan, hari ini.

Al-Sultan Abdullah semalam sekali lagi menegur sikap ahli politik ekoran daripada kemelut yang melanda negara.

Dalam satu kenyataan, Datuk Pengelola Bijaya Diraja Istana Negara, Datuk Ahmad Fadil Shamsuddin berkata, Seri Paduka menjelaskan negara masih berhadapan dengan pelbagai masalah dan masa depan sukar akibat ancaman wabak COVID-19.

“Al-Sultan Abdullah turut mengulangi titah nasihat baginda kepada Ahli-Ahli Parlimen semasa Istiadat Perasmian Pembukaan Penggal Ketiga Parlimen ke-14 Mei lalu.

“Baginda menuntut kematangan dalam berpolitik dan memahami serta menjiwai keluh kesah rakyat dan tidak mengabaikan kesejahteraan rakyat,” katanya.

Aminuddin menambah, titah Seri Paduka adalah satu teguran yang begitu diharapkan rakyat jelata pada ketika ini.

Katanya, rata-rata rakyat menyuarakan perkara sama namun sering kali diremehkan oleh politikus dan penyokong-penyokong mereka.

“Kononnya ini semua adalah seni, strategi untuk memelihara kesejahteraan negara yang rakyat tidak fahami,” katanya lagi.

Mengulas lanjut, beliau berkata, rakyat kini sedang menderita kesan gelombang kedua penularan wabak COVID-19, yang menyaksikan gandaan jumlah jangkitan.

Beliau yang juga Pengerusi Pertubuhan-Pertubuhan Pembela Islam (PEMBELA) berkata, terdapat rakyat yang kehilangan sumber pendapatan, selain menghadapi kesukaran dalam pelbagai perkara.

“Mereka (rakyat) memerhatikan para ahli politik sibuk merebut kuasa, bergaduh sesama sendiri dan menimbulkan kegusaran-kegusaran dengan pelbagai khabar angin.

“Namun, pada masa yang sama, mereka memerhatikan bahawa ahli-ahli politik yang terlibat ini tidak terkesan pun dengan krisis COVID-19 ini. Mereka tetap kaya, tetap gaji berpuluh-puluh ribu dan tetap selesa,” bidasnya.